title: Palvelumuotoilu

text: Palvelutuokio on vain yksittäinen episodi asiakkaan kokemasta palvelusta, sillä palvelu on prosessi, joka muodostuu useista toisiaan seuraavista palvelutuokioista. Asiakas kokee palvelutuokiot ja niihin sidotut moninaiset kontaktipisteet ajassa palvelupolkuna, johon vaikuttaa sekä suunniteltu palvelun tuotantoprosessi että asiakkaan omat valinnat. Vaikka palveluun on suunniteltu tietty palvelun tuotantoprosessi, asiakkaat kulkevat tämän prosessin läpi muodostaen oman yksilöllisen reittinsä, koska asioita voi tehdä usealla eri tavalla, ja koska palveluntuottaja voi tarjota asiakkaalle useita vaihtoehtoisia tapoja ja kanavia kuluttaa tietty palveluprosessin vaihe. Esimerkiksi lentomatkan voi varata internetistä tai lipputoimistosta, joista kummastakin muodostuu asiakkaalle oman näköisensä palvelupolku. Palvelumuotoilussa pyritään hahmottamaan yleisimmät eri palvelupolut suunnittelun pohjaksi. (Saffer 2007.)


title: Jane Goodall

text: Jane Goodall (alk. Valerie Jane Morris-Goodall; s. 3. huhtikuuta 1934 Lontoo, Yhdistynyt kuningaskunta) on englantilainen kädellisten tutkija, etologi ja antropologi, joka tunnetaan parhaiten simpanssien sosiaalista elämää koskevista tutkimuksista Tansaniassa.


title: Jane Goodall

text: Goodall syntyi vuonna 1934 Lontoossa. Hänen vanhempansa olivat Vanne ja Mortimer Morris-Goodall. Jane rakasti eläimiä ja luontoa jo lapsena. Hänellä oli Rusty-niminen koira, poni ja kilpikonna. Kahdeksanvuotiaana hän luki "Tarzan"-ja "tohtori Dolittle" -tarinoita ja rakastui Afrikkaan sekä sai niistä haaveen työskennellä eläinten parissa.


title: Jane Goodall

text: Mortimer-isä sai joutui toiseen maailmansotaan insinöörinä, eikä hän palannut sodan jälkeen enää vaimonsa ja lapsiensa pariin. Sodan jälkeen Janen vanhemmat erosivat. Eron jälkeen Jane asettui äitinsä kanssa Bournemouthiin.


title: Jane Goodall

text: Jane Goodallilla ei ollut varaa yliopisto-opintoihin lukion jälkeen. Hän suuntasikin South Kensingtonissa sijainneeseen sihteeriopistoon. Hän haaveili edelleen Afrikkaan matkustamisesta. Goodall työskenteli muun muassa tarjoilijana.


title: Jane Goodall

text: Goodallin ystävä Clo Mange kutsui toukokuussa 1956 tämän perheensä tilalle Keniaan. Goodall pääsi lähtemään matkaan huhtikuussa 1957. Keniassa Goodall tapasi tunnetun antropologin ja paleontologin Louis Leakeyn. Goodall vakuutti Leakeyn tuntemuksellaan sekä Afrikasta että eläimistä, ja tämä palkkasi Goodallin assistentikseen. Goodall oli Leakeyn mukana, kun tämä matkusti Olduvain rotkon kaivauksille Tansaniaan.


title: Jane Goodall

text: Goodall työskenteli jonkin aikaan Leakeyn kanssa, kunnes tämä päätti lähettää Goodallin tutkimaan simpansseja Gombe Streamin riistansuojelualueelle. Leakey uskoi, että Goodall pystyisi tutkimaan simpansseja uudesta perspektiivistä, koska tällä ei ollut akateemista koulutusta. Leakey toivoi, että tutkimusten avulla voisi ymmärtää lisää myös varhaisista ihmisistä. Britannian siirtomaaviranomaiset vastustivat ensin nuoren naisen lähettämistä asumaan villieläinten keskuuteen. He kuitenkin suostuivat, kun Goodallin äiti lähti mukaan ensimmäiseksi kolmeksi kuukaudeksi.


title: Jane Goodall

text: Jane ja Vanne Goodall saapuivat 14. heinäkuuta 1960 Gomben suojelualueelle. Ensimmäiset kuukaudet olivat haastavia, sillä simpanssit olivat pelokkaita eikä niiden tarkkaileminen onnistunut. Goodall alkoi tämän jälkeen jättää banaaneja leirinsä ympärillä houkutellakseen simpansseja. Tämä taktiikka toimi, ja pian rohkeimmat yksilöt tulivat baananipisteille. Goodall pystyi tämän jälkeen tekemään lähihavaintoje simpanssien käyttäytymisestä.


title: Jane Goodall

text: Goodall teki simpanssien parissa useita merkittäviä havaintoja. Hän näki, kuinka simpanssit käyttivät ravinnokseen myös lihaa eivätkä vain kasviksia. Goodall todisti myös simpanssien kädentaitoja, sillä hän havaitsi, että niiden tekevän ja käyttävän yksinkertaisia työkaluja, joilla ne muun muassa houkuttelivat termiittejä ulos pesistään.


title: Jane Goodall

text:
Goodallin työ saavutti nopeasti laajempaa huomiota, ja Cambridgen yliopisto hyväksyi hänet vuonna 1962 tohtoriopintoihin, vaikka hänellä ei ollut aiempaa korkeakoulututkintoa. Hänen väitöstyön ohjaajana toimi Robert Hinde. Goodall väitteli 1965 tohtoriksi etologiasta.
National Geographic Society rahoitti vuonna 1965 alumiinisten tutkimusrakennusten pystyttämisen, jolloin Gombeen nousivat ensimmäiset pysyvät rakennukset. Tästä muodostui Gombe Streamin tutkimuskesus. Goodallin tutkimustyö jatkui Gombessa, ja 1970-luvun puolivälissä hän aloitti yhteistyön Stanfordin yliopiston kanssa. Sen ansiosta Gombeen tuli monia opiskelijoita avustamaan tai tekemään omaa tutkimusta.


title: Jane Goodall

text: Goodall alkoi 1970-luvulla kiinnittää enemmän huomiota myös luonnonsuojeluun, kun apinoiden yksilömäärä laski hurjaa vauhtia. Hän perusti vuonna 1977 Jane Goodall Instituten, jonka tarkoituksena on levittää ympäristönsuojelullista tietoisuutta. Goodall on 1980-luvun puolivälistä lähtien kampanjoinut myös eläinten humaanin kohtelun ja jokapäiväisen elämän ekosensitiivisyyden puolesta.


title: Jane Goodall

text: Goodall oli naimisissa valokuvaaja ja dokumentaristi Hugo van Lawickin kanssa vuodet 1964–1974. Goodall ja Van Lawick rakastuivat, kun Van Lawick oli dokumentoimassa Goodallin elämää Gombessa. Heille syntyi vuonna 1967 Hugo-niminen poika. Vuonna 1975 Goodall meni naimisiin tansanialaisen kansanedustajan ja maan kansallispuistojen johtajana toimineen Derek Brycesonin kanssa. Heidän liittonsa päättyi 1980 Brycesonin kuoltua syöpään.


title: Jane Goodall

text: Goodallin tutkimuksilla on ollut merkitystä simpanssien sosiaalisen oppimisen, simpanssien kulttuurin ja ajattelun, kädellisten kognitiivisten kykyjen, simpanssin ja bonobon erojen sekä näiden ihmisapinoiksi luokittelemisen kannalta. Goodall havaitsi simpanssien käyttävän työkaluja. Esimerkiksi simpanssit tekevät ruohosta tai oksista tikkuja, joilla he pyydystävät termiittejä työntämällä tikun heidän kekoonsa ja syömällä siihen tarttuneet termiitit. Eläinten oli ennenkin havaittu käyttäneen työkaluja, mutta simpanssit myös valmistavat nämä työkalunsa. Jotkut tiedemiehet katsoivat tämän havainnon jopa johtavan muutokseen ihmisen määritelmässä, koska ihmisen oli ajateltu olevan ainoa työkaluja valmistava eläin. Goodall havaitsi simpanssien siirtävän työkalutaitonsa sukupolvelta toiselle. Tämän kaltaisia taitoja periytyy joissakin simpanssiyhteisöissä sukupolvien kesken, mutta toisista yhteisöistä ne puuttuvat, vaikka edellytykset vastaavaan toimintaan olisivat läsnä ympäristössä. Tällaista yhteisössä periytyvää työnkalun alkeellista valmistusta ja käyttöä on pidetty alkeellisena kulttuurina. Goodall on havainnut myös esimerkiksi "piliocolobus" -suvun apinoiden yhteistyötä metsästyksessä sekä simpanssiheimojen välisiä sotia. Goodall erosi muista tutkijoista antamalla simpansseille nimet numeroiden sijaan.


title: Jane Goodall

text: Vuonna 1977 Goodall perusti Jane Goodall Instituten, joka tukee Gombessa tehtävää tutkimusta sekä simpanssien ja heidän elinympäristöjensä suojelua. Instituutilla on 19 toimipistettä eri puolilla maailmaa. Instituutti tunnetaan yhteisökeskeisistä suojelu- ja kehitysohjelmistaan Afrikassa sekä eri puolilla maailmaa 96 maassa toimivista Roots & Shoots -nimisistä ohjelmista nuorille. Goodall käyttää suuren osan ajastaan simpanssien ja ympäristön puolustamiseen ja on yhä viime vuosina matkustanut 300 päivää vuodessa.


title: Mimar Hajrudin

text: Mimar Hajrudin oli turkkilainen arkkitehti Osmanien valtakunnassa. Hän oli konstantinopolilaisen arkkitehtimestari Mimar Sinanin oppilas ja yksi 1500-luvun merkittävimmistä turkkilaisarkkitehdeista.


title: Mimar Hajrudin

text: Hajrudinin kuuluisin työ on Stari most, Mostarin vanha silta Bosnia ja Hertsegovinassa. Hajrudin suunnitteli sillan ja johti sen yhdeksän vuotta (1557–1566) kestäneitä rakennustöitä. Hän toi mukanaan Konstantinopolista lähimmät avustajansa, mutta valtaosa sillanrakentajista oli paikallisia työmiehiä.


title: Mimar Hajrudin

text: Legendan mukaan Hajrudin ei uskaltanut jäädä katsomaan sillan vihkimistä peläten sen mahdollista romahtamista. Hänen kerrotaan odottaneen läheisessä Podporimin kylässä siihen saakka, kunnes sai kuulla sillan kestäneen.


title: Tulppa

text: Tulppa on yksinkertainen apuväline, jota käytetään pitämään reikä suljettuna nesteen valumiselta. Tulppa voi viitata myös seuraaviin asioihin:


title: Karanos (Filippos II:n poika)

text: Karanos (kuoli 336 eaa.) oli ehkä Makedonian kuninkaan Filippos II:n ja hänen vaimonsa Kleopatran poika sekä Aleksanteri Suuren velipuoli. Historioitsija Junianus Justinus kertoo, että Aleksanteri määräsi Karanoksen teloitettavaksi tultuaan kuninkaaksi. Karanosta ei mainita missään muussa antiikin lähteessä ja häntä pidetään yleensä fiktiivisenä.


title: Install Creator

text: Install Creator ja Install Creator Pro ovat Clickteamin kehittämiä ohjelmia, joilla voidaan luoda omalle tuotteelle asennusohjelma. Pro-versiossa ei ole normaaliversion tapaan Clickteamin mainosta asennuksen lopussa.


title: Install Creator

text: Ohjelmalla tehtyjen asennuksien kieltä tai tyyliä voidaan muuttaa.


title: Microsoft PixelSense

text: Microsoft PixelSense (ent. Surface) on Microsoftin tuote, eräänlainen kosketusnäyttöpöytä, jonka käyttöön ei tarvita hiirtä tai näppäimistöä, vaan laite reagoi kosketukseen ja esineisiin. Laite tukee Windows Vista -käyttöjärjestelmää ja sen näytön koko on 30 tuumaa. Surface tuli julkiseen käyttöön ensimmäisen kerran 17. huhtikuuta 2008 muutamiin AT&T-yrityksen liikkeisiin.


title: Microsoft PixelSense

text: Pöytien hinta on reilut 10 000 euroa.


title: Evitskog

text: Evitskog on kylä Kirkkonummen luoteisosassa, lähellä Siuntiota. Vuonna 2011 kylässä oli 705 asukasta. Asukkaista vajaa puolet on ruotsinkielisiä.


title: Evitskog

text: Kylä sijaitsee noin 30 km Helsingistä ja 11 km Kirkkonummen keskustasta. Lähimpään kauppaan Lapinkylässä on noin 6 kilometriä. Nyttemmin kauppa on suljettu. Evitskogilaiset oppilaat käyvät joko suomenkielistä koulua Veikkolassa tai ruotsinkielistä Sjökullassa.


title: Evitskog

text: Nimi Evitskog on muodostettu miehennimestä "Ö(dh)vidher" ja ruotsinkielisestä metsää tarkoittavasta "skog"-sanasta. Sama miehennimi esiintyy myös kylännimessä Övitsby Siuntiossa. Evitskogille on ehdotettu suomenkielistä nimeä Hievala, mutta asiasta ei ole vielä tehty lopullista päätöstä.


title: Evitskog

text: Kylässä toimii Kirkkonummen vanhin vapaaehtoinen palokunta, Evitskog FBK, joka on perustettu 1931. Punainen palokunnantalo on myös näyttävä maamerkki. Nuorisoseurantalo Övidsborg on 1930-luvulta, se on Kirkkonummen suurin seuraintalo. Nuorisoseurassa on 260 jäsentä. Marttakerho on perustettu 1908.


title: Evitskog

text: Evitskogissa sijaitsee myös Storträsketin uimaranta, jossa Kirkkonummen kunta tapaa järjestää kesäisin uimakouluja. Uimaranta on hyvin lapsille sopiva.


title: Evitskog

text: Arttu Wiskarin laulussa "Mökkitie" mainitaan Evitskog seuraavasti: ”– – Kesä loppui, ja mulle kerrottiin / ei tule enää reissuja Evitskogiin – –”. Wiskari on kuitenkin kertonut, ettei hänellä eikä hänen perheellään ole ollut mökkiä Evitskogissa.


title: Evitskog

text: Viktor Hurmio & Fetknopparnan laulussa "Evitskog" mainitaan Evitskog kylänä. ”Viktor Hurmio” (taiteilijanimi) on kotoisin Evitskogista. Viktor Hurmio & Fetknopparna oli 1980-luvun alkupuolella erityisen suosittu ruotsinkielisen nuorison keskuudessa.


title: Evitskog

text: Paradise Oskarina tunnettu laulaja-lauluntekijä Axel Ehnström on kotoisin Evitskogista.


title: Evitskog

text: Evitskog valittiin vuoden uusmaalaiseksi kyläksi 1989.


title: Evitskog

text: Syksyllä 2015 Evitskogiin avattiin tilapäinen vastaanottokeskus, johon majoitettiin 260 turvapaikanhakijaa. Vastaanottokeskus perustettiin KN-keskuksen tiloihin, joka oli aiemmin majoittanut lähinnä virolaisia komennusmiehiä. Rakennus on alkujaan rakennettu 1970-luvulla TVK:n koulutuskeskukseksi.


title: VfL Bochum 1848

text: VfL Bochum on vuonna 1848 perustettu jalkapalloseura Bochumin kaupungista, Ruhrin teollisuusalueen sydämestä. VfL Bochumilla on nykyään noin 5 000 jäsentä, joista 2 200 kuuluu jalkapallojaostoon. Bochumilla on myös jaostot useissa muissa urheilulajeissa.


title: VfL Bochum 1848

text: VfL Bochum on 1990- ja 2000-luvuilla joutunut hissijoukkueeksi 1. ja 2. Bundesliigan välillä. Kaudella 2006–2007 Bochum sijoittui kahdeksanneksi 1. Bundesliigassa ja joukkueen kreikkalaiskärki Theofanis Gekas voitti maalipörssin 20 osumallaan. Kaudella 2018–2019 seura pelaa 2. Bundesliigassa.


title: Sveitsin Grand Prix 1982

text: Sveitsin Grand Prix 1982 oli kauden kolmanneksi viimeinen kilpailu. Se järjestettiin 29. elokuuta Dijonin radalla Ranskassa, koska Sveitsissä oli kielletty autokilpailut Le Mansin 24 tunnin ajoissa sattuneen suuronnettomuuden takia. Kilpailun voitti suomalainen Keke Rosberg Williams-Fordilla. Voitto oli suomalaisten historian ensimmäinen voitto F1:n MM-sarjassa. Rosberg nousi voittonsa myötä MM-sarjan johtoon ohi Didier Pironin.


title: Sveitsin Grand Prix 1982

text: Renaultit olivat jälleen kerran ylitse muiden aika-ajoissa. Alain Prost ja René Arnoux nappasivat sijat 1. ja 2. Muut kuljettajat 10 nopeimman joukossa olivat Riccardo Patrese (Brabham-BMW), Niki Lauda (McLaren-Ford), Andrea de Cesaris (Alfa Romeo), Nelson Piquet (Brabham-BMW), Derek Daly (Williams-Ford), Rosberg, Bruno Giacomelli (Alfa Romeo) ja ainoata Ferraria ajanut Patrick Tambay. Ferrarilta puuttui edelleen toinen kuljettaja Saksan GP:n harjoituksissa tapahtuneen Pironin onnettomuuden jälkeen. Tambayn niska oli huonossa kunnossa, joten hän jätti kilpailun väliin.


title: Sveitsin Grand Prix 1982

text: Kaikki odottivat onnistuisiko viimeinkin Brabhamin varikkostrategia kilpailuun, mutta Renaultit karkasivat heti muilta, kärjessä Prost. Patrese, Lauda ja Piquet seurasivat perässä. Piquet ohitti pian kaksi edellään ollutta kuljettajaa ja nousi kolmanneksi, Rosberg seurasi perässä. Kierroksella 11. Piquet ohitti Arnoux'n ja nousi toiseksi, Prost jatkoi kilpailun johdossa. Piquet'n piti tulla kierroksella 40. tankkaukseen, jolloin hän putosi viidenneksi. Rosberg nousi toiseksi kun edellään ajaneella Arnoux'lla oli autossaan polttoaineensyöttöongelmia. Rosberg sai lopulta Prostin kiinni ja ohitti tämän.


title: Sveitsin Grand Prix 1982

text: Ranskalaiset järjestäjät olisivat kuitenkin halunneet ranskalaisen Prostin voittavan kilpailun ranskalaisella Renault'lla, minkä takia he olivat aikaissa lopettaa kilpailun pari kierrosta normaalia aiemmin, kun he näkivät, että Rosberg siirtyisi johtoon. Nämä aikeet saatiin kuitenkin estettyä. Palkintokorokkeelle häntä seurasivat Prost ja Lauda. Muut pistesijat veivät Piquet, Patrese ja Elio de Angelis (Lotus).


title: Martha Reeves

text: Martha Rose Reeves (s. 18. heinäkuuta 1941 Eufaula, Alabama, Yhdysvallat) on yhdysvaltalainen r&b- ja soul-laulaja. Hän oli aiemmin Martha & the Vandellas -yhtyeen keulahahmo ja nyttemmin sooloartisti.


title: Martha Reeves

text: Reeves oli vanhempiensa yhdestätoista lapsesta vanhin. Perhe muutti heti hänen synnyttyään Detroitiin Michiganiin.


title: Martha Reeves

text: Martha & the Vandellas oli aikansa keskeisiä hittitehtaita. Tunnetuimpiin kappaleisiin kuuluvat "(Love Is Like A) Heat Wave", "Live Wire", "Wild One", "Dancing in the Street", "Nowhere to Run", "I'm Ready for Love", "Jimmy Mack" ja "Honey Chile". Yhtye kuitenkin hajosi 1970-luvun alkuvuosina, ja Reeves aloitti soolouran.


title: Martha Reeves

text: Reevesin ensimmäinen oma albumi "Martha Reeves" julkaistiin MCA Records -levymerkillä vuonna 1974. Levy oli siihen aikaan hyvin kallis; sen tekeminen maksoi 250 000 dollaria. Reeves on julkaissut kaikkiaan viisi sooloalbumia, joista tuoreimman 24 vuoden tauon jälkeen 2004. Hän julkaisi omaelämäkertansa vuonna 1995.


title: Martha Reeves

text: Martha & the Vandellas on kelpuutettu Rock and Roll Hall of Fameen ja Vocal Group Hall of Fameen. Reeves valittiin vuonna 2005 Detroitin kaupunginvaltuustoon.


title: Martha Reeves

text: Reeves esiintyi Suomessa Flow-festivaalilla elokuussa 2008.


title: Käsivarren erämaa

text: Käsivarren erämaa-alue perustettiin vuoden 1991 erämaalailla samoin kuin 11 muutakin Lapin erämaa-aluetta. Käsivarren erämaa sijaitsee Enontekiön alueella Käsivarren pohjoisosassa. Pinta-alaltaan se on 2 206 km². Käsivarren erämaa-alue on poronhoitoaluetta.


title: Käsivarren erämaa

text: Käsivarren erämaa-alueella sijaitsevat Saanaa lukuun ottamatta kaikki Suomen yli tuhat metriä korkeat tunturit. Alueella ei ole teitä. Siellä on yksi ympärivuotinen asutus, Raittijärven kylä.


title: Käsivarren erämaa

text: Retkeilijöille alueella on merkitty yhteispohjoismainen Kalottireitti. Alueella on runsaasti autiotupia.


title: Käsivarren erämaa

text: Erämaa-alueella sijaitsee Suomen korkein kohta, 1 324 metriä merenpintaa ylemmäksi yltävä Halti-tunturi. Tunturi nousee Norjan puolella vieläkin korkeammalle, 1 365 metriin.


title: Käsivarren erämaa

text: Käsivarren erämaan alueella tai sen välittömässä läheisyydessä sijaitsevat seuraavat Metsähallituksen huoltamat autiotuvat:


title: Craig Venter

text: John Craig Venter (s. 14. helmikuuta 1946, Salt Lake City, Yhdysvallat) on yhdysvaltalainen biologi, geneetikko ja liikemies.


title: Craig Venter

text: Värväydyttyään Yhdysvaltain laivastoon ja suoritettuaan asevelvollisuutensa Vietnamin sodassa, Venter aloitti akateemisen uransa Kalifornian College of San Mateossa. Palattuaan sodasta Venter valmistui biokemian kandidaatiksi 1972. Vuonna 1975 hän valmistui fysio- ja farmakologian tohtoriksi San Diegon University of Californiassa. Työskenneltyään professorina Buffalon State University of New Yorkissa, hän siirtyi vuonna 1984 "National Institutes of Healthiin". 1990-luvulla hänestä tuli maailmankuulu, kun hän kiihdytti ihmisen geenikartoituksen uuteen vaiheeseen.


title: Craig Venter

text: Venterin ensimmäinen yhtiö oli Celera Genomics. Vuonna 1992 hän perusti The Institute for Genomic Research (TIGR) -yhtiön, jonka hallituksen puheenjohtajana hän myös toimii. Lisäksi hän on myös J. Craig Venter Instituutin puheenjohtaja.


title: Craig Venter

text: Kesäkuussa 2005 Venter perusti Synthetic Genomics -yhtiön, jonka päämääränä on rakentaa eliö, jossa on mahdollisimman vähän geenejä. Venterin ryhmä onkin lähellä tavoitetta, Synthetic Genomics on siirtänyt "Mycoplasma genitalium" -bakteerista pois 101 geeniä sen 482 geenistä. Bakteeri on silti pysynyt elossa ja kopioitunut.


title: Craig Venter

text: Vuonna 2007 Venter pääsi Time-lehden "Maailman vaikutusvaltaisimmat ihmiset" -listalle.


title: Samuel Clarke

text: Samuel Clarke (11. lokakuuta 1675 – 17. toukokuuta 1729) oli englantilainen filosofi. Hän vaikutti teologian, matematiikan, metafysiikan ja filologian aloilla.


title: Chuck Schumer

text: Charles Ellis "Chuck" Schumer (s. 23. marraskuuta 1950 Brooklyn, New York) on yhdysvaltalainen demokraattipoliitikko ja lakimies. Hän on 3. tammikuuta 1999 lähtien toiminut Yhdysvaltain senaatissa New Yorkin edustajana, jossa hänen nykyinen kautensa päättyy tammikuussa 2023. Tätä ennen hän toimi kongressiedustajana Yhdysvaltain edustajainhuoneessa 1981–99. Schumer toimii senaatin vähemmistöjohtajana 3. tammikuuta 2017 lähtien.


title: Chuck Schumer

text: Schumer on juutalainen ja hänen sukunsa ovat lähtöisin Venäjältä, Puolasta ja Itävallasta. Schumerilla ja hänen vaimollaan Iris Weinshallilla (vihitty 21. syyskuuta 1980) on tyttäret Jessica ja Alison.


title: RAR

text: RAR (, ’Rošal-arkisto’) on tiedostonpakkaukseen ja arkistointiin tarkoitettu tiedostomuoto. RAR:n suunnitteli Eugene Rošal. RAR:n tiedostopääte on .rar ja sen MIME-tyyppi on application/x-rar-compressed.


title: RAR

text: Rošal suunnitteli RAR:n alun perin DOS-käyttöjärjestelmälle, ja se siirrettiin myöhemmin muille käyttöjärjestelmille. RAR-tiedostojen purkamiseen on saatavilla esimerkiksi Windowsille tehty, shareware-muodossa jaettu WinRAR ja Mac OS X:lle saatava UnrarX. Linux-pohjaisissa käyttöjärjestelmissä RAR-tiedostojen purkuohjelma on yleensä valmiiksi mukana.


title: Elizabeth Dole

text: Elizabeth Hanford ”Liddy” Dole, o.s. Hanford (s. 29. heinäkuuta 1936) on yhdysvaltalainen republikaanipoliitikko. Hän oli 7. tammikuuta 2003 – 3. tammikuuta 2009 Pohjois-Carolinan edustajana Yhdysvaltain senaatissa.


title: Elizabeth Dole

text: Dole syntyi Salisburyssä, Pohjois-Carolinassa, Mary Ella Catheyn ja John Van Hanfordin tyttäreksi. Hän valmistui Duken yliopistosta, Harvardin yliopistosta ja Harvardin yliopiston "Law Schoolista".


title: Elizabeth Dole

text: Dole muutti vuonna 1966 Washington DC:n kaupunkiin. Hän oli alun perin demokraatti, mutta siirtyi republikaaneihin vuonna 1975. Hän työskenteli useita vuosia Valkoisessa talossa ja toimi mm. Yhdysvaltain liikenneministerinä vuosina 1983–1987 sekä työministerinä 1989–1990. Lisäksi hän on toiminut Yhdysvaltain Punaisen Ristin puheenjohtajana. Dole pyrki republikaanisen puolueen ehdokkaaksi Yhdysvaltain vuoden 2000 presidentinvaaleihin, mutta ei tullut valituksi.


title: Elizabeth Dole

text: Dole on ollut 1970-luvulta naimisissa entisen presidenttiehdokkaan Bob Dolen kanssa. Hän tuli valituksi senaattiin vuoden 2002 vaaleissa ja pyrki uudelle kaudelle vuonna 2008, mutta hävisi demokraatti Kay Haganille.


title: Opel Astra

text: Opel Astra on Opelin vuodesta 1991 lähtien valmistama alemman keskiluokan henkilöautomalli, joka korvasi Opel Kadettin. E-mallin Kadettia myytiin jo aiemmin Isossa-Britanniassa nimellä Vauxhall Astra E, minkä takia Astran mallikirjaimet alkavat F:stä normaalin A:n sijaan.


title: Opel Astra

text: Astraa myydään Opelina Manner-Euroopassa ja suuressa osassa maailmaa, Vauxhallina Isossa-Britanniassa, Holdenina Oseaniassa, ja aiemmin myös Chevroletina Latinalaisessa Amerikassa. Kiinassa Astraa on myyty vuodesta 2009 lähtien Buick-merkkisenä. Mallia vietiin myös Pohjois-Amerikkaan Saturn-merkkisenä vuodesta 2007 alkaen, mutta General Motors päätti lopettaa merkin valmistuksen vuonna 2010. Vuodesta 2010 lähtien Pohjois-Amerikassa myyty sedan-korinen Buick Verano perustuu Astraan, mutta eroaa siitä hieman joillain yksityiskohdillaan.


title: Opel Astra

text: Joillain markkina-alueilla myytiin H-malliin saakka Astravan-pakettiautoversiota, joka oli farmarimalli ilman takaikkunoita ja -istuimia.


title: Kaivanto (täsmennyssivu)

text: Kaivanto voi tarkoittaa ainakin seuraavia:


title: Richard Burr

text: Richard Mauze Burr (s. 30. marraskuuta 1955) on yhdysvaltalainen republikaanipoliitikko. Hän on edustanut tammikuusta 2005 lähtien Pohjois-Carolinaa Yhdysvaltain senaatissa, jossa hänen nykyiten virkakautensa päättyy tammikuussa 2023. Hän oli sitä ennen toiminut vuosina 1995–2005 Yhdysvaltain edustajainhuoneen jäsenenä.


title: Richard Burr

text: Burr syntyi Charlottesvillessä, Virginiassa Martha Gillumin ja David Horace Burrin pojaksi. Hän valmistui Richard J. Reynolds High Schoolista ja "Wake Forest Universitystä". Hän meni vuonna 1984 naimisiin Brooke Fauthin kanssa ja sai kaksi poikaa.


title: Paha Kaksonen

text: Paha Kaksonen on jyväskyläläinen vuonna 2004 perustettu rockyhtye. Yhtye on luonnehtinut musiikkiaan stadion punkiksi, koska siinä yhdistyvät ilmaisullisesti punkin rosoisuus ja stadion rockin mahtipontisuus ja pullistelu. Pahan Kaksosen musiikillisia esikuvia edustavat mm. AC/DC, Turbonegro, Motörhead ja Danko Jones. Sanoituksissaan yhtye on kertonut vannovansa hedonismin nimiin rock'n'rollin parhaiden perinteiden mukaisesti.


title: Paha Kaksonen

text: Pahan Kaksosen debyyttialbumi "Paha Kaksonen" ilmestyi maaliskuussa 2006. Levyn julkaisi jyväskyläläinen Fan Records. Jakelusta ja promootiosta huolehti Playground Music Scandinavia. Levyltä löytyvät muun muassa kappaleet "Naula päähän", "Taksi alle ja Tavastialle" ja "Paha kaksonen".


title: Paha Kaksonen

text: Bändin jäsenten taustalta löytyvät muun muassa yhtyeet Markan Kone, Cerubi, Brutaali Magneetti ja Suuret suljetut Purppurasilmät. Valtaosa soittajista kuuluu myös jyväskyläläiseen AC/DC-tribuuttiyhtyeeseen Dirty Deeds Indeed.


title: Paha Kaksonen

text: Yhtyeen toinen albumi "Kovaa hyvä tulee" ilmestyi Playground Music Scandinavian jakelemana 14. toukokuuta 2008. Kovaa hyvä tulee sijoittui Rumban vuoden 2008 lukijaäänestyksessä Vuoden kotimainen albumi -sarjassa sijalle 10, jaettuna Apulannan Kuution kanssa. Vuoden kotimainen bändi -sarjassa sijoitus oli 17.


title: Paha Kaksonen

text: Paha Kaksonen julkaisi kolmannen albuminsa "Hekumania" lokakuussa 2011. Levy äänitettiin ja miksattiin maalis-huhtikuussa 2011.


title: Paha Kaksonen

text: Vain digitaalisesti julkaistu "Lisco Inferno -ep" ilmestyi tammikuussa 2013. 13.9.2013 julkaistiin puolestaan "Väärän kuninkaan häät" -digisingle, joka sanottiin ennakoiva vuonna 2014 julkaistavaa neljättä albumia.


title: Paha Kaksonen

text: Omaa uutta materiaalia sisältävää albumia Paha Kaksonen ei kuitenkaan vuonna 2014 tehnyt. Sen sijaan julkaistiin kaksi äänitettä, joilla juhlistettiin bändin 10-vuotista taivalta. Toukokuussa tullut "Syrjähyppyjä vol. 1" -ep sisältää neljä suomalaisen rockin historiasta poimittua coverbiisiä bändeiltä Keba, Popeda, Gasoline Girls & Petrol Boys ja Rajuilma. Lokakuussa ilmestynyt "Syrjähyppyjä vol. 2" -levy tarjoaa akustisia versioita bändin aiemmin levytetystä tuotannosta. Musiikillisesti albumi on nimensä mukaisesti syrjähyppy muun muassa countryn ja folkpunkin pariin.


title: Paha Kaksonen

text: Pahan Kaksosen neljäs uutta materiaalia sisältävä studioalbumi "Kovaäänisten naisten kukkula" ilmestyi huhtikuussa 2016.


title: Paha Kaksonen

text: Syyskuussa 2016 Paha Kaksonen teki jyväskyläläisen Rajuilma-yhtyeen solistina tunnetun Rauno "Rane" Rautiaisen kanssa yhteiskeikan Jyväskylän Tanssisali Lutakossa otsakkeella Paha Kaksonen feat. Rane Rautiainen plays Rajuilma. Tuon esiintymisen jälkeen bändi ja Rautiainen päättivät alkaa tehdä musiikkia yhdessä. Ensimmäinen Pahan Kaksosen ja Rautiaisen yhteissingle "Syökää, juokaa, naikaa" julkaistiin helmikuussa 2017.


title: ACU

text: ACU eli Army Combat Uniform on Yhdysvaltain maavoimien maastopuku, joka otettiin käyttöön vuoden 2004 lopulla. Puvun maastokuvion nimi on UCP (universal camouflage pattern), sitä tunnetaan nimillä ACUPAT (ACU pattern) ja ARPAT (army pattern).


title: ACU

text:
Puvun kuvio koostuu vihreästä, vaaleanruskeasta ja harmaasta. Puvun kuvio on suunniteltu toimimaan tehokkaasti metsässä, aavikolla ja asutuskeskuksissa.
Musta väri jätettiin kuviosta, sillä täysin mustaa väriä ei esiinny luonnossa. Musta myös näkyy pimeännäkölaiteella hyvin. Harmaa toimii taistelutilanteessa hyvin, koska se peittyy esimerkiksi pölyllä, ja saa näin luonnollisen värin. Kuvio on parhaimmillaan yli 300 metrin etäisyyksillä, jolloin puku muuttuu yhtä vaaleaksi kuin taustansa.


title: ACU

text: ACU-kuvio muistuttaa kanadalaista CADPAT-kuviota, sekä Yhdysvaltain merijalkaväen MARPAT-kuviota.


title: ACU

text: ACU on alkuvuodesta 2005 alkaen korvannut Yhdysvaltain armeijan edellistä maastopukua, vuodesta 1981 käytössä olleen BDU:n. Siirtymäajan päätyttyä joulukuussa 2007 kaikilla on kaksi ACU-pukua.


title: ACU

text: Sotilaat ovat sanoneet että nailonia sisältävä ACU-puku ei hengitä yhtä hyvin kuin puuvillainen DCU-puku (desert camouflage uniform) ja että uuden puvun käyttö lämpimissä olosuhteissa olisi siksi epämukavampi.


title: Vierre

text: Vierre tarkoittaa oluenvalmistuksessa nestemäistä suodosta, joka saadaan mäskäyksen jälkeen lopputuotteen siilauksessa. Vierre sisältää kaikki vesiliukoiset komponentit ja käymiskelpoiset hiilihydraatit. Vierteen hiilihydraatit käytetään pääkäymisen aikana etanoliksi. Varastokäymisen aikana oluen lopullinen maku muotoutuu.


title: Vierre

text: Oluen kantavierreväkevyys tarkoittaa vierteen käymiskelpoisten hiilihydraattien prosenttiosuutta vierteestä. Nyrkkisääntö on, että etanoliprosentti on noin kolmasosa kantavierreväkevyydestä.


title: Aerogeeli

text: Aerogeeli on kiinteää mikrohuokoista silikaattivaahtoa, säikeistä piidioksidia (SiO). Aerogeelin keksijänä pidetään Samuel Stephens Kistleriä vuonna 1930.


title: Aerogeeli

text: Aerogeeliä pidetään maailman kevyimpänä aineena ja sitä nimitetään myös "kiinteäksi savuksi". Aerogeelin tilavuudesta tyhjää on noin 95–99,98 %.


title: Aerogeeli

text: Aerogeeli painaa pienimmillään noin 3 kg/m³. Aine on puristuslujuudeltaan vahvaa, mutta iskunkestävyydeltään ja vetolujuudeltaan heikkoa. Aine vaurioituu joutuessaan kosketuksiin veden kanssa.


title: Aerogeeli

text: Aerogeelin lämmöneristyskyky on poikkeuksellisen hyvä. Aineen lämmönjohtavuus on 0,015–0,020 W/(Km) ilmakehän paineessa, mutta eristyskyky paranee alipaineessa. Tyhjiöimällä saadaan lämmönjohtavuudeksi 0,004 W/mK (50 Mbar paineessa). Nykyisin käytettyjen eristeiden lämmönjohtavuus on noin kymmenen kertaa suurempi.


title: Aerogeeli

text: Cambridgen yliopistolla ainetta on käytetty koetalon lämmöneristeenä, jolloin on saatu aikaan ilman varsinaista lämmitysjärjestelmää lämpenevä passiivitalo. Teollista käyttöä hidastaa toistaiseksi aerogeelin kallis hinta.


title: Aerogeeli

text: Aerogeeli on valoa läpäisevää. Aineen valon läpäisysuhde näkyvän valon alueella on 75 %.. Prototyyppinä on valmistettu muun muassa aerogeelitäytteisiä ikkunoita.


title: Aerogeeli

text: Aerogeelissä äänen nopeus on ainoastaan 100 metriä sekunnissa. Vinosti ainepintaan osuva ääniaalto muuttaa jyrkästi suuntaansa, joten periaatteessa aerogeelistä voitaisiin suunnitella ääntä suuntaavia linssejä, tai johtomaisia äänen kuljettimia.


title: Aerogeeli

text: Aerogeeli valmistetaan sooli-geeli-tekniikalla vaahdottamalla sulaa lasimassaa paineilman ja katalyyttisen seosnesteen avulla. Tällöin muodostuu geeliä, jossa on äärimmäisen pieniä ja ohutseinäisiä nestetäytteisiä huokosia. Neste korvataan kaasulla, jonka jälkeen jäljelle jää säikeinen silikaattirakenne. Menetelmä kehitettiin kokeellisena Yhdysvalloissa Stanfordin yliopistossa jo 1930-luvulla.


title: Aerogeeli

text: Aerogeeliä valmistetaan levymäisenä ja raemaisena. Levymateriaalin koot ovat toistaiseksi varsin rajoitettuja, alle yhden neliömetrin.


title: Wilhelm Bolin

text: Andreas Wilhelm Bolin (2. elokuuta 1835 Kivisaari, Inkerinmaa/Pietari – 16. kesäkuuta 1924 Helsinki) oli suomalainen filosofi.


title: Wilhelm Bolin

text: Bolinin vanhemmat olivat pietarilainen kauppias Karl Edvard Bolin ja Ernestine Katarina Römpler. Hän kävi Pietarin saksalaista St. Petrin koulua ja pääsi ylioppilaaksi Helsingissä 1852. Bolin valmistui Helsingin yliopistosta filosofian kandidaatiksi ja maisteriksi 1857, filosofian lisensiaatiksi 1860 ja filosofian tohtoriksi 1864. Hänestä tuli riemumaisteri 1907.


title: Wilhelm Bolin

text: Bolin toimi Helsingin yliopiston kirjaston ylimääräisenä amanuenssina vuodesta 1862 ja filosofian dosenttina vuodesta 1865. Hän oli vt. professorina 1865–1868, ylimääräisenä filosofian professorina 1870 ja yliopiston kirjastonhoitajana vuodesta 1873 aina vuoteen 1912 saakka. Hän oli Ludwig Feuerbachin, Ludwig Anzengruberin sekä Paul Heysen ystävä ja edusti filosofisesti materialismia ja positivismia.


title: Wilhelm Bolin

text: Bolin toimi myös teatterialalla ja johti Svenska Teaternia 1883–1887. Bolin kuului Suomessa tuhkauslaitostoiminnan alkuunpanijoihin.


title: Wilhelm Bolin

text: Bolin kirjoitti ruotsiksi ja saksaksi.


title: Arkkitehtisuunnittelu

text: Arkkitehtisuunnittelu on rakennussuunnittelun osa-alue, joka käsittää rakennuksen "yleissuunnittelun"; rakennuksen sijoittelun, ulkoasun, muodon ja tilojen suunnittelun. Arkkitehtisuunnittelun tehtävänä on erikoissuunnittelijoiden tukemana yhdistää tilaajan tavoitteet paikan vaatimuksiin.


title: Arkkitehtisuunnittelu

text: Työhön sisältyy rakennetun ja rakennettavan ympäristön suunnittelu, sekä rakennusryhmien ja rakennusten suunnittelu. Suunnittelu voi sisältää uudishankkeen tai olla korjaus- ja muutos- ja entistämissuunnittelua. Arkkitehtisuunnittelusta ja -suunnitelmista käytetään tunnusta ARK.


title: Arkkitehtisuunnittelu

text: "Alla arkkitehtisuunnittelun tehtäväluettelo pääpiirteittäin, kun kysymyksessä on normaalitasoinen suunnittelukohde. Kohdekohtaisesti tehtäväluettelo voi muuttua, esimerkiksi pientalokohteissa käytetään luetteloa soveltuvin osin."


title: Arkkitehtisuunnittelu

text: Tarveselvitys


title: Arkkitehtisuunnittelu

text: Hankesuunnittelu


title: Arkkitehtisuunnittelu

text: Luonnossuunnittelu


title: Arkkitehtisuunnittelu

text: Toteutussuunnittelu


title: Arkkitehtisuunnittelu

text: Rakennusaikaiset tehtävät


title: Arkkitehtisuunnittelu

text: Käytön aikaiset tehtävät


title: Arkkitehtisuunnittelu

text: Erillistehtävät


title: Arkkitehtisuunnittelu

text: Arkkitehtisuunnittelua tekevät arkkitehdit. Arkkitehtisuunnittelun tehtäviä voivat toisinaan suorittaa myös rakennusarkkitehdit, insinöörit ja diplomi-insinöörit. Yleensä kyseisiin tutkintoihin ei kuitenkaan automaattisesti sisälly koulutusta esimerkiksi arkkitehtisuunnittelussa vaadittavaan sommitteluun tai tilasuunnitteluun.


title: Arkkitehtisuunnittelu

text: Arkkitehtisuunnittelijalle on määritetty pätevyysvaatimukset suunnittelutehtävän vaativuuden mukaan Suomen rakentamismääräyskokoelman osassa A2.


title: Kent Conrad

text: Gaylord Kent Conrad (s. 12. maaliskuuta 1948) on yhdysvaltalainen poliitikko Pohjois-Dakotasta. Hän edustaa "North Dakota Democratic-NPL Partya" ja toimi Yhdysvaltain senaatin jäsenenä 3. tammikuuta 1987 – 3. tammikuuta 2013. Hän ei ollut enää ehdolla marraskuun 2012 vaaleissa. Conrad toimi senaatin budjettikomitean puheenjohtajana vuosina 2001–2003 ja 2007–2013.


title: Kent Conrad

text: Conrad syntyi saksalaistaustaisille vanhemmille Pohjois-Dakotan Bismarckissa, mutta jäi orvoksi nuorella iällä ja varttui isovanhempiensa kasvattamana. Hän opiskeli "Roosevelt Elementaryssa" ja "Hughes Junior High'ssa" sekä Tripolissa, Libyassa. Hän opiskeli myöhemmin Phillips Exeter -akatemiassa, Stanfordin yliopistossa ja George Washingtonin yliopistossa.


title: Kent Conrad

text: Conradin puoliso on Lucy Calautti, jonka kanssa hän avioitui vuonna 1987. Conradilla on tytär Jessamyn päättyneestä avioliitostaan Pam Schaferin kanssa.


title: Peter Costa

text: Peter Costa (s. 17. tammikuuta Kíti, Kypros) on englantilainen Las Vegasissa asuva pokeriammattilainen. Hänen vanhempansa ovat kyproksenkreikkalaisia. Perhe muutti Liverpooliin Peterin ollessa nuori. Perheen yritys myi "fish and chipsejä" ja yritys laajentui myöhemmin ketjuksi.


title: Peter Costa

text: Britteinsaarilla Costa tuli tunnetuksi voitettuaan "Late Night Pokerin" kuudennen tuotantokauden finaalin. Lopun kaksinpelissä Costa kukisti itävaltalaisen Jin Cai Linin ja ansaitsi 60 000 puntaa.


title: Peter Costa

text: Tammikuussa 2003 Costa voitti Aussie Millions -tapahtuman pääturnauksen ja ansaitsi ykköstilastaan 394 870 Australian dollaria. Costalla on myös useita turnausvoittoja Yhdysvalloista: esimerkiksi kesäkuussa 2002 hän voitti kolme turnausta kolmessa viikossa – kaikissa näissä ykköspalkinto oli yli 110 000 dollaria.


title: Peter Costa

text: World Series of Pokerissa Costa on parhaimmillaan ollut seitsemäs (kaksi kertaa). World Poker Tourilta hänellä on rahasijoja, mutta ei toistaiseksi finaalipöytäsijoituksia.


title: Peter Costa

text: Vuosina 2002 ja 2003 Costa oli ehdolla Europaan parhaan pelaajan palkinnon saajaksi. Hän teki maailmanennätyksen voitettuaan kaikkien aikojen suurimman (1 166 pelaajaa) limiitti-hold'em -turnauksen Orleansin kasinolla heinäkuussa 2003.


title: Peter Costa

text: Kesäkuussa 2007 Costan pokeriuran turnausansiot ylittivät 1,7 miljoonaa dollaria.


title: Pappila

text: Pappila on ollut kristillinen kirkon seurakunnan pappien, työsuhdeasunto, jota koski asumisvelvollisuus. Kirkkoherran virkataloon liittyi myös virkatilat.


title: Pappila

text: Papin asuntoa nimitettiin virka-asunnoksi silloin, kun siihen ei kuulu maa-alaa, muuten virkataloksi. Papiston virkataloja olivat kirkkoherranvirkatalo eli pappila ja kappalaisenvirkatalo eli kappalaisenpappila, joista myös saatettiin käyttää nimitystä puustelli. Kanttorillakin on voinut olla asuntona virkatalo, kanttorila.


title: Pappila

text: Aikaisemmin pappilat olivat maatiloja, joiden tuotto oli merkittävä osa sen haltijan palkkaa. Pitkään on siten ollut käytäntönä, että pappilassa asuva kirkkoherra on vastannut työsuhdeasuntonsa kunnossapidosta. Nykyisin on siirrytty normaaliin työsuhdekäytäntöön, jossa kirkkoherralla voi olla luontoisetuna työsyhdeasunto, kuten muillakin palkansaajilla.


title: Pappila

text: Virkatalot pappien asuntoina menettivät asemansa, kun luontoisetupalkkausjärjestelmä kumottiin 1990. Jo aiemmin niihin oli alettu kohdistaa verotusta. Virka-asunnosta säädettiin virkatalolaista, jollainen säädettiin viimeksi 1944. Sitä muutettiin useaan kertaan, kunnes se kumottiin 13 §:ää lukuun ottamatta lailla 860/1998.


title: Pappila

text: Monet vanhat pappilat ovat paikkakuntansa merkittäviä arkkitehtonisia nähtävyyksiä.


title: Pappila

text: Rakennuksesta nimensä saanut jälkiruoka on nimeltään pappilan hätävara.


title: Vincenzo Sospiri

text: Vincenzo Sospiri (s. 7. lokakuuta 1966 Forlì) on italialainen kilpa-autoilija.


title: Vincenzo Sospiri

text: Sospiri aloitti Karting -uransa 15-vuotiaana Italian sarjoissa vuonna 1981. Hän voitti useita mestaruuksia, mm. vuoden 1987 100cc World Karting -mestaruuden. Vuonna 1988 Sospiri siirtyi ajamaan Britannian Formula Ford -sarjoihin, joista keräsi itselleen monta voittoa.


title: Vincenzo Sospiri

text: Sospiri siirtyi Euroopan Formula 3000 -sarjaan, jossa hän voitti mestaruuden Super Nova Racing -tallissa vuonna 1995.


title: Vincenzo Sospiri

text: Sospiri toimi aluksi kaudella 1996 Benettonin F1-testikuljettajana. Vasta vuonna 1997 hän osallistui urallaan kauden avauskisaan Australiassa. Hän kuitenkin karsiutui kilpailusta, koska autona oli täysin kilpailukyvytön MasterCard Lola -tallin auto ja rahoituksen puuttuessa talli lopetti toimintansa jo ennen seuraavaa kilpailua. Ilman tallipaikkaa Sospiri siirtyi kilpailemaan pienempiin autosarjoihin. Michael Schumacher kertoi vuoden 2012 haastattelussa pitävänsä idolinaan Vincenzo Sospiria, koska tämän saavutukset inspiroivat häntä karting-aikana.


title: Byron Dorgan

text: Byron Leslie Dorgan (s. 14. toukokuuta 1942 Dickinson, Pohjois-Dakota) on yhdysvaltalainen "North Dakota Democratic-NPL Party" -poliitikko ja entinen Yhdysvaltain senaatin jäsen Pohjois-Dakotasta. Hän otti paikan ensimmäistä kertaa 15. joulukuuta 1992 ja tuli sen jälkeen valituksi uudelleen vuosina 1998 ja 2004. Hän ei pyrkinyt neljännelle kaudelle vuonna 2010 ja jätti senaatin 3. tammikuuta 2011.


title: Byron Dorgan

text: Dorgan istui vuosina 1981–1992 Yhdysvaltain edustajainhuoneessa. Hän on valmistunut Pohjois-Dakotan yliopistosta ja Denverin yliopistosta.


title: Byron Dorgan

text: Dorganilla on aviopuoliso Kimberly "Kim" o.s. Olson. Pari sai neljä lasta: Scottin, Brendonin, Haleyn ja Shellyn.


title: Japanin Grand Prix 1992

text: Japanin Grand Prix 1992 oli Formula 1 -sarjan 531. osakilpailu. Se ajettiin 25. lokakuuta 1992 Suzukan radalla. Kilpailun voitti ensimmäistä kertaa tällä kaudella ja viimeistä kertaa urallaan Riccardo Patrese.


title: Miamin kansainvälinen lentoasema

text: Miamin kansainvälinen lentoasema () on kansainvälinen lentoasema, joka sijaitsee Floridassa 13 kilometriä Miamin keskustasta koilliseen.


title: Miamin kansainvälinen lentoasema

text: Lentoasema toimii etenkin Yhdysvaltojen ja Latinalaisen Amerikan sekä Karibian välisen lentoliikenteen risteyskohtana. Vuonna 2015 lentokentän kautta kulki 44 350 247 matkustajaa, mikä tekee siitä yhden Yhdysvaltojen ja maailman suurimmista lentoasemista.


title: Sherrod Brown

text: Sherrod Campbell Brown (s. 9. marraskuuta 1952) on yhdysvaltalainen demokraattipoliitikko. Hän on edustanut Ohiota Yhdysvaltain senaatissa 3. tammikuuta 2007 alkaen, mitä ennen hän toimi vuodesta 1993 Yhdysvaltain edustajainhuoneen jäsenenä.


title: Sherrod Brown

text: Brown on naimisissa Pulitzer-palkitun kolumnisti Connie Schultzin kanssa.


title: Sherrod Brown

text: Marraskuussa 2018 hän kertoi harkitsevansa presidenttiehdokkaaksi ryhmtymistä vuonna 2020.


title: Jim Inhofe

text: James Mountain "Jim" Inhofe (s. 17. marraskuuta 1934 Des Moines, Iowa) on yhdysvaltalainen republikaanipoliitikko. Hän on edustanut Oklahomaa senaatissa 17. marraskuuta 1994 alkaen. Sitä ennen hän oli Yhdysvaltain edustajainhuoneen jäsen vuosina 1987–1994. Vuosina 1978–1984 Inhofe toimi Tulsan pormestarina.


title: Jim Inhofe

text: Inhofe on tunnettu evoluution ja homoseksuaalisuuden vastustaja. Hänen mukaansa ilmastonmuutos ja kirkon erottaminen valtiosta ovat suuria huijauksia. Hän käyttää usein poliittisen päätöksenteon puolusteluun Raamattua. Inhofe on saanut poliittiseen kampanjointiinsa fossiiliteollisuudelta tukea yli miljoona dollaria.


title: Jim Inhofe

text: Vuonna 2007 Inhofe oli yksi harvoista senaattoreista, joka vastusti opintolainojen kohtuullistamista 6,8 prosentin vuosikorosta 3,4 prosenttiin. Laki meni kuitenkin läpi äänin 79-12.


title: Jim Inhofe

text: Inhofe avioitui vuonna 1959 Kay Kirkpatrickin kanssa. Heillä on neljä lasta.


title: Israel Hwasser

text: Israel Hwasser (17. syyskuuta 1790 Älvkarleby, Uplanti – 11. toukokuuta 1860 Uppsala) oli ruotsalainen Suomessakin vaikuttanut lääketieteen professori, filosofi ja kirjailija.


title: Israel Hwasser

text: Hwasser toimi Turun akatemian lääketieteen professorina 1817–1829, minkä jälkeen siirtyi Uppsalan yliopistoon, jossa toimi vuosina 1830–1855. Hwasser piti hallussaan Ruotsin akatemian tuolia numero 16 vuosina 1854–1860.


title: Israel Hwasser

text: Hwasserin maailmankatsomus oli biologinen, ja hän katsoi, että lääketiede on kaikkein keskeisin tiede ja että elämä on luova ja organisoiva voimatekijä.


title: Israel Hwasser

text: Hwasseria voidaan pitää myös Suomen valtio-opin kehittäjänä. 1830–1840-lukujen taitteessa Hwasser kirjoitti näkemyksensä Suomen asemasta pamfleteissaan. Hwasserin näkemys oli luonnonoikeuden sopimusteoriaan perustuva oppi, jonka mukaan Suomi oli Porvoon maapäivillä irtautunut Ruotsista ja tehnyt erillisrauhan Venäjän kanssa. Hwasserin oppi Suomen valtiosta levisi yleiseen tietoisuuteen 1860-luvun alusta.


title: Israel Hwasser

text: Hwasser joutui murhayrityksen kohteeksi Turussa 10. joulukuuta 1821, kun kemian professori Johan Gadolinin poika J. E. Gadolin saapui hänen luokseen, ojensi paperilapun ja Hwasserin lukiessa lappua survaisi häntä miekalla päähän. Miekka kimposi Hwasserin otsaluusta, mutta kaatuessaan hän löi päänsä kivilattiaan. Hän kuitenkin parani pian. Gadolin todettiin mielisairaaksi ja hänet lähetettiin Seilin hospitaaliin. Hänen motiivinsa lienevät kuitenkin olleet poliittiset.


title: Tom Coburn

text: Thomas Allen ”Tom” Coburn (s. 14. maaliskuuta 1948 Casper, Wyoming) on yhdysvaltalainen republikaanipoliitikko ja Oklahoman senaattori vuodesta 2005. Hän on koulutukseltaan lääkäri.


title: Tom Coburn

text: Coburn on edustanut Oklahomaa vuosina 1995–2001 Yhdysvaltain edustajainhuoneessa sekä 3. tammikuuta 2005 alkaen senaatissa. Hän ilmoitti jättävänsä senaattorin paikan vuoden 2015 alussa ennen toisen kautensa päättymistä.


title: Tom Coburn

text: Coburn meni vuonna 1968 naimisiin Carolyn Dentonin kanssa. Parilla on tyttäret Callie, Katie ja Sarah. Hän on toiminut lääkärinä Muskogeessa sekä baptistidiakonina.


title: Kapsoni

text: Kapsoni eli juoksutusriimu on hevosen juoksutuksessa käytettävä varuste. Kapsonin turpahihnassa on kolme metallilenkkiä, joista keskimmäiseen juoksutushihna kiinnitetään. Kahteen reunimmaiseen voidaan kiinnittää ohjat esimerkiksi ohjasajoa varten.


title: Ron Wyden

text: Ronald Lee "Ron" Wyden (s. 3. toukokuuta 1949 Wichita, Kansas) on yhdysvaltalainen demokraattipoliitikko. Hän on istunut 6. helmikuuta 1996 alkaen Yhdysvaltain senaatin jäsenenä Oregonista. Tätä ennen hän toimi vuosina 1981–1996 Yhdysvaltain edustajainhuoneen jäsenenä. Sukutaustaltaan Wyden on saksanjuutalaisia.


title: Bob Casey, Jr.

text: Robert Patrick “Bob” Casey Jr (s. 13. huhtikuuta 1960 Scranton, Pennsylvania) on yhdysvaltalainen lakimies ja senaattori Pennsylvaniasta. Hän kuuluu demokraatteihin ja aloitti senaatissa 3. tammikuuta 2007. Caseyn nykyinen kausi päättyy tammikuussa 2019, mutta Casey pyrkii jatkokaudelle.


title: Bob Casey, Jr.

text: Caseyn isä Bob Casey, Sr. eli Robert P. Casey toimi Pennsylvanian kuvernöörinä. Myös Bob Casey Jr. on pyrkinyt Pennsylvanian kuvernööriksi vuonna 2002, mutta häntä ei tuolloin valittu.


title: Jack Reed

text: John Francis ”Jack” Reed (s. 12. marraskuuta 1949 Providence, Rhode Island) on yhdysvaltalainen demokraattipoliitikko ja lakimies. Hän on tammikuusta 1997 lähtien toiminut Yhdysvaltain senaatin jäsenenä Rhode Islandista, jossa hänen nykyiten kautensa päättyy tammikuussa 2021.


title: Jack Reed

text: Ennen senaattia Reed toimi Yhdysvaltain edustajainhuoneessa vuosina 1991–1997.


title: Juoksutus

text: Juoksutus (myös liinajuoksutus) on hevosten kanssa työskenneltäessä käytettävä menetelmä, jota voidaan käyttää sekä hevosen että ratsastajan koulutuksessa. Juoksutuksessa hevonen kulkee eri askellajeissa suurella ympyrällä juoksuttajan pidellessä juoksutusliinaa ympyrän keskellä. Juoksutusliina on pitkä luja hihna (yleensä nailonia), joka kiinnitetään yleensä kapsoniin hevosen turvan päällä tai suitsien kuolainrenkaaseen. Hevosta komennetaan esimerkiksi lisäämään tai hiljentämään vauhtia tai vaihtamaan askellajia äänellä, juoksutuspiiskalla ja jonkin verran myös juoksutusliinan välityksellä.


title: Juoksutus

text: Laajallakin ympyrällä juokseminen on hevoselle varsin raskasta ja toispuolista työskentelyä. Varsinkaan nuorta hevosta ei pitäisi juoksuttaa kerralla 10–15 minuuttia pidempään, ja varttuneelle ja hyväkuntoisellekin hevoselle 30 minuutin liinatyöskentely (ratsastajan kanssa tai ilman) on enimmäisaika. Tasapuolisen rasituksen vuoksi suuntaa tulisi myös vaihtaa usein, enintään viiden minuutin välein. Suunnan vaihtoa varten juoksuttaja voi pyytää hevosta pysähtymään ja mennä sitten sen luo ympyrän kaarelle, tai kokenut liinahevonen voidaan kutsua ympyrän keskelle suunnan vaihtoa varten ja lähettää sitten taas ympyrälle toiseen suuntaan. Suunnan vaihto vaatii yleensä ainakin liinan kiinnittämisen uudelleen ja tavallisesti muutakin varusteiden säätöä.


title: Juoksutus

text: Hevosta saatetaan lähinnä liian energian purkamiseksi juoksuttaa jopa pelkästään suitset tai kapsoni (tai riimu) päässä. Tällöin ohjat joko irrotetaan suitsista kokonaan tai kiinnitetään kaulan alta niin, etteivät ne pääse putoamaan hevosen pään yli ja sotkeudu sen jalkoihin. Tavallisesti hevosella kuitenkin on selässään satula tai samalta kohdalta sen rungon ympäri kulkeva "juoksutusvyö", vikellyksessä kahvallinen "vikellysvyö". Jollei hevosella ole ratsastajaa selässään, jalustimet nostetaan tukevasti ylös, kiinnitetään toisiinsa hevosen mahan alta esimerkiksi riimunnarulla tai irrotetaan satulasta kokonaan. Hevosta saatetaan kuitenkin joskus tilapäisesti juoksuttaa jalustimet irrallaan, jotta se tottuu heiluviin jalustimiin eikä säiky niitä esimerkiksi ratsastajan pudottua satulasta.


title: Juoksutus

text: Satulan tai juoksutus- tai vikellysvyön kanssa käytetään usein "sivuohjia", jotka kiinnittyvät kuolainrenkaista satula-, juoksutus- tai vikellysvyöhön hevosen kylkien kohdalla. Ne säädetään suhteellisen löyhiksi, eivätkä ne saa pakottaa hevosta tiettyyn muotoon mutta ohjaavat sitä oikeanlaiseen työskentelymuotoon jossa hevonen käyttää hyödyllisellä tavalla selkälihaksiaan. Sisäsivuohja säädetään hieman ulko-ohjaa lyhyemmäksi, joten kiertosuuntaa vaihdettaessa sivuohjat on säädettävä aina uudelleen. Sivuohjien sijaan saatetaan käyttää samaan tapaan vaikuttavaa joustavaa "kumichambonia", joka kiinnittyy samalla tavoin satulaan tai vyöhön ja kulkee yhtenäisenä kuolainrenkaan läpi hevosen korvien takaa toisen kuolainrenkaan läpi ja siitä toiselle kyljelle.


title: Juoksutus

text: Liinajuoksutuksessa käytetään hevosella jo runsaan kaarevalla uralla työskentelyn vuoksi yleensä jalkasuojia, esimerkiksi pinteleitä tai hivutussuojia. Ne saattavat tukea jalkoja tai suojata niitä toisten jalkojen osumien aiheuttamilta kolhuilta tai molempia.


title: Juoksutus

text: Juoksuttaja ei tarvitse erityisiä varusteita, mutta hyvällä tarttumapinnalla varustetut hansikkaat suojaavat kämmeniä ja helpottavat liinasta kiinni pitämistä, ja tukevat kengät ovat myös hyödyksi. Hevosten kanssa työskennellessään on myös hyvä käyttää ratsastuskypärää muulloinkin kuin hevosen selässä istuessaan, koska hevonen saattaa vahingossa tai tahallaankin esimerkiksi potkaista ihmisen päätä kohti, ja kaatuessaankin voi lyödä päänsä.


title: Juoksutus

text: Liinajuoksutusta käytetään usein ratsuhevosen alkeiskoulutuksessa totutettaessa hevosta suitsiin, satulaan ja ratsastajaan ja opetettaessa sille äänikomentoja, joiden avulla hevoselle sitten voidaan opettaa ratsastajan varsinaiset avut.


title: Juoksutus

text: Lisäksi lähinnä syystä tai toisesta ratsastuksen aluksi liiaksi riehaantuvaa hevosta saatetaan ensin juoksuttaa liinassa, jotta se saa purkaa liiemmat energiansa ennen ratsastajan nousemista satulaan. Tällöin hevonen malttaa jo paremmin kuunnella ratsastajaansa ja ratsastus saattaa olla suorastaan turvallisempaakin. Liinajuoksutuksen ohella ylienergistä hevosta voi myös "irtojuoksuttaa", jos käytössä on muista ratsukoista tyhjä, kunnolla aidattu ja muutenkin turvallinen ratsastuskenttä tai maneesi. Tällöin hevosen voi laskea esimerkiksi riimu päässään tai ilman varusteitakin juoksemaan omaehtoisesti. Tarvittaessa liikettä voi ylläpitää juoksutuspiiskan avulla. Joko liina- tai irtojuoksuttamalla voi myös välillä järjestää hevoselle jonkin verran liikuntaa, jos hevonen on sinänsä terve mutta ratsastus ei jostakin syystä onnistu.


title: Juoksutus

text: Kun hevonen on liinassa ja juoksuttaja huolehtii pääosin sen eteenpäin liikkumisesta ja askellajien vaihtumisesta, ratsastaja voi keskittyä esimerkiksi istuntansa yksityiskohtiin ja tasapainonsa parantamiseen. Erityisesti virheellisen istunnan korjaamisessa tai oikean istunnan opettamisessa aloittelijoille juoksutus onkin hyvin tehokasta. Käytössä ovat yleensä sivuohjat tai kumichambon, jotta hevonen liikkuisi oikein ja näin ratsastajan kannalta tasaisesti hänen tarvitsematta puuttua asiaan.


title: Juoksutus

text: Vikellyshevosen juoksutusvarustukseen kuuluvat suitset, vikellysvyö ja sivuohjat. Juoksuttaja pitää sen mahdollisimman tasaisessa liikkeessä (yleensä laukassa) vikeltäjien suorittaessa liikkeitään sen selässä.


title: Sheldon Whitehouse

text: Sheldon Whitehouse (s. 20. lokakuuta 1955, New York) on yhdysvaltalainen demokraattipoliitikko ja lakimies. Hän on istunut 3. tammikuuta 2007 alkaen Yhdysvaltain senaatin jäsenenä Rhode Islandilta.


title: Lindsey Graham

text: Lindsey Olin Graham (s. 9. heinäkuuta 1955 Central, Etelä-Carolina, Yhdysvallat) on yhdysvaltalainen republikaanipoliitikko, lakimies ja entinen sotilas.


title: Lindsey Graham

text: Graham opiskeli oikeustieteitä University of South Carolina, Columbiassa sekä University of South Carolina School of Law'ssa, josta viimeksi mainitusta hän valmistui oikeustieteen tohtoriksi (J.D.) vuonna 1981. Valmistumisensa jälkeen Graham palveli Yhdysvaltain ilmavoimissa 1982–1988, Etelä-Carolinan kansalliskaartissa 1989–1995 ja ilmavoimien reservissä vuodesta 1995 eteenpäin.


title: Lindsey Graham

text: Graham toimi yhden kauden ajan Etelä-Carolinan osavaltionkongressin alahuoneessa ennen valintaansa Yhdysvaltain edustajainhuoneeseen 1995, jossa hän työskenteli aina vuoteen 2003 saakka. Hänet valittiin Yhdysvaltain senaatin jäseneksi Etelä-Carolinasta vuonna 2002 ja hän aloitti virkakautensa seuraavan vuoden alussa. Vuonna 2008 hänet valittiin toiselle kaudelle ja vuonna 2014 kolmannelle kaudelleen vuoteen 2021 saakka.


title: Lindsey Graham

text: Graham pyrki vuoden 2016 presidentinvaaleissa republikaanien presidenttiehdokkaaksi, mutta hän vetäytyi kilpailusta jo aikaisessa vaiheessa. Vetäytymisensä jälkeen Graham tuki ensin Jeb Bushia ja tämän vetäydyttyä Ted Cruzia. Graham kritisoi esivaalien aikana ja vielä niiden jälkeenkin voimakkaasti Donald Trumpia, vaikka tämä valittiin republikaanisen puolueen presidenttiehdokaaksi.


title: Khe Sanh

text: Khe Sanh on Hướng Hoán aluepääkaupunki, Quảng Trịn provinssissa, Vietnamissa, 63 kilometriä länteen Đông Hà:sta.


title: Khe Sanh

text: Khe Sanh Combat Base oli Yhdysvaltain merijalkaväen tukikohta Etelä-Vietnamissa Vietnamin sodassa. Lentokenttä ja tukikohta rakennettiin syyskuussa 1962. Khe Sanhin tukikohta hylättiin heinäkuussa 1968, koska se oli osoittautunut haavoittuvaiseksi tykistötulelle. Merijalkaväen 3. divisioona rakensi sen tilalle liikkuvan tulitukikohdan. Khe Sanh otettiin uudelleen käyttöön vuonna 1971 operaatio Lam Son 719:n yhteydessä. Vuotta myöhemmin se hylättiin uudelleen, kun Yhdysvaltain joukot irrottautuivat sodasta. Pohjois-Vietnamin joukot miehittivät vuonna 1973 aution tukikohdan ja käytti sitä kuriirilentoihin etelään. Nykyisin tukikohdassa on museo, ja suurin osa sen alueesta on joko viidakkoa tai kahvi- ja banaaniviljelmiä. Itse lentokentällä ja sen kiitotiealueilla ei kuitenkaan kasva mitään.


title: Khe Sanh

text: Taistelut alkoivat helmikuussa 1968 ns. "Hill Fights" -nimellä tunnetuilla , jotka myöhemmin laajenivat Tet-hyökkäyksen jälkeen Khe Sanhin taisteluksi.


title: Khe Sanh

text: Kenraali Võ Nguyên Giáp arveli kykenevänsä toistamaan Điện Biên Phủn taistelun menestyksen Khe Sanhissa, ja keskitti valtavat määrät Pohjois-Vietnamin joukkoja Khe Sanhia vastaan. Merijalkaväki kuitenkin puolusti tukikohtaa menestyksellisesti, ja toisin kuin Điện Biên Phủnta, tukikohtaa kyettiin huoltamaan ilmasta käsin. Taistelu päättyi lopulta Pohjois-Vietnamin musertavaan tappioon.


title: Khe Sanh

text: Bruce Springsteenin laulussa Born in the USA mainitaan ja Barack Obama mainitsi virkaanastujaispuheessaan Khe Sanhin taistelun.


title: Carl Robert Sederholm

text: Carl Robert Sederholm (6. kesäkuuta 1818 Parikkala – 28. maaliskuuta 1903 Helsinki) oli suomalainen kenraaliluutnantti, sotilasinsinööri ja filosofi.


title: Carl Robert Sederholm

text:
Sederholmin vanhemmat olivat tilanomistaja, filosofian maisteri Erik Sederholm ja Fredrika Johanna Lassenous. Hän opiskeli Suomen kadettikoulussa Haminassa 1835–1842 ja tämän jälkeen Pietarin sotilasinsinööriakatemiassa.
Hän toimi sotilasinsinöörinä Mustan meren rannikolla ja joutui Krimin sodassa ranskalaisten vangiksi. Vankeudesta palattuaan hän teki mittavan uran linnoitusupseerina ja linnoitusten päällikkönä mm. Kertsin salmella ja Asovanmerellä. Kenraalimajuriksi hän yleni 1869 ja kenraaliluutnantiksi 1881. Vuonna 1883 Sederholm siirtyi Suomessa toimineen venäläisen insinöörikunnan päälliköksi.


title: Carl Robert Sederholm

text: Setänsä Karl Sederholmin (1789–1867) tavoin Sederholm oli filosofi, joka muistetaan nykyisin ennen kaikkea uskonnonfilosofina. Hän kirjoitti erityisesti itämaisista uskonnoista, teosofiasta ja panteismista.


title: Carl Robert Sederholm

text: Vanhemmalla iällä Sederholm harrasti myös rakennustaiteen aatehistoriaa. Hän rakensi kokoelman pienoismalleja eri aikakausien merkittävistä rakennuksista ja lahjoitti sen Suomen taideteollisuusyhdistykselle.


title: Carl Robert Sederholm

text: Sederholmin ensimmäinen puoliso vuodesta 1847 oli Lydia Koskin (k. 1869), toinen vuodesta 1869 Caroline Assafrey (k. 1890).


title: Jim DeMint

text: James Warren ”Jim” DeMint (s. 2. syyskuuta 1951) on yhdysvaltalainen republikaanipoliitikko. Hän edusti Etelä-Carolinaa Yhdysvaltain edustajainhuoneessa vuosina 1999–2005 ja senaatissa vuosina 2005–2013.


title: Jim DeMint

text: DeMint syntyi Greenvillessä, Etelä-Carolinassa, yhdeksi neljästä lapsesta. Vanhemmat Tom Eugene DeMint ja Betty W. (Rawlings) Batson erosivat poikansa ollessa 5-vuotias. DeMint opiskeli "Christ Church Episcopal Schoolissa", "Wade Hampton High Schoolissa", Tennesseen yliopistolla ja Clemsonin yliopistolla.


title: Jim DeMint

text: DeMint määriteltiin "National Journalin" luettelossa maaliskuussa 2007 konservatiivisimmaksi senaattoriksi.


title: Jim DeMint

text: DeMint erosi senaatista tultuaan valituksi konservatiivisen ajatushautomon Heritage Foundationin puheenjohtajaksi Ed Feulnerin jälkeen. Hän aloitti tehtävässä huhtikuussa 2013.


title: Jim DeMint

text: DeMint on uskonnolliselta taustaltaan presbyteeri. Hänellä ja vaimollaan Debbie Hendersonilla (naimisissa 1. syyskuuta 1973–) on neljä yhteistä lasta.


title: Luokkasormus

text: Luokkasormus on sormus, jonka koululuokan oppilaat hankkivat yhdessä muistoksi kouluajoista. Yleinen ajankohta hankkia luokkasormus on peruskoulun ala- tai yläluokkien lopussa. Sormuksen sisäpuolelle voidaan kaiverruttaa esimerkiksi oppilaan lempinimi, luokka ja luokkakokouksen kokoontumispäivämäärä.


title: Luokkasormus

text: Luokkasormuksen ideana on, että koko luokka ottaa samanlaisen sormuksen. Luokkasormus kuvastaa yhteenkuuluvuutta ja hyvää luokkahenkeä.


title: Luokkasormus

text: Luokkasormuksien käyttäminen yleistyi Suomessa 1950–luvulla. Sormukset olivat yleensä emaloituja 1980-luvulle asti, jonka jälkeen hopea yleistyi nopeasti. Alkujaan sormuksen sisäpinnalle kaiverrettiin luokkakokouksen päivämäärä, mutta nykyään se harvoin lisätään sormukseen.


title: Aleksandr Lebedev

text: Aleksandr Jevgenjevitš Lebedev (, s. 16. joulukuuta 1959 Moskova, Neuvostoliitto) on venäläinen oligarkki. Hän on suursijoittaja, joka omistaa muun muassa kolmanneksen Aeroflot-lentoyhtiöstä sekä osuuden Novaja gazeta -sanomalehdestä. Hän on myös kansanedustaja Venäjän duumassa Yhtenäinen Venäjä -puolueen edustajana.


title: Aleksandr Lebedev

text: Lebedev on kauppatieteiden tohtori Moskovan kansainvälisten suhteiden yliopistosta (). Liike-elämän aikakauslehti Forbes listasi maaliskuussa 2007 hänet maailman 237. rikkaimmaksi henkilöksi. Lebedev on naimisissa ja hänellä on yksi lapsi.


title: Aleksandr Lebedev

text: Aleksandr Lebedev aloitti uransa KGB:n vakoojana Venäjän Lontoon suurlähetystössä 1980-luvulla. Myöhemmin hän siirtyi yksityiselle sektorille konsultoimaan pankkeja sekä tämän jälkeen hän osti itselleen pankin.


title: Aleksandr Lebedev

text: Vuodesta 2003 asti Lebedev on toiminut duumassa kansanedustajana. Hänet valittiin aluksi Rodina-puolueen edustajana, mistä hän siirtyi Yhtenäinen Venäjä -puolueen riveihin.


title: Aleksandr Lebedev

text: Aleksandr Lebedev on ollut ajoittain aktiivinen Venäjän viranomaisten kritisoija. Kritiikki on kohdistunut Venäjän korruptioon ja itsevaltaiseen hallintotapaan. Hän haluaa oikeudellisilla toimilla siivota korruptoineet poliitikot ja liikemiehet pois Venäjän johdosta. Lebedev ei kuitenkaan ole hyökännyt presidentti/pääministeri Vladimir Putinia tai Dimitri Medvedeviä vastaan. Näin hän ei ole Venäjän johdon epäsuosiossa. Lebedev uhkasi Venäjän pääministeri Mihail Fradkovia oikeustaistelulla, kun pääministeri viivytteli Aeroflotin konevalinnoissa. Samaten hän on käynyt sanasotaa Moskovan pormestarin Juri Lužkovin kanssa.


title: Aleksandr Lebedev

text: Aleksandr Lebedevin ja Neuvostoliiton entinen presidentti Mihail Gorbatšov ovat liikekumppaneita. He omistavat yhdessä 49 prosentin osuuden Novaja gazeta -sanomalehdestä.


title: Aleksandr Lebedev

text: Lebedevillä on sijoituksia valtioenemmistöisissä yrityksissä kuten Sberbank (), Gazprom () ja RAO UES ().


title: Aleksandr Lebedev

text: Naamioituneet poliisin miehet tekivät 2, marraskuuta 2010 ratsian Lebedevin pankkiin vieden asiapapereita liittyen erään pankin asiakkaan toimiin, ja Lebedev oli itse samaan aikaan pankissa.


title: Aleksandr Lebedev

text: Venäjällä Lebedev omistaa osuuden Novaja gazetasta sekä tabloidilehden Moskovski korrespondent. Isossa-Britanniassa Lebedev omistaa vuodesta 2010 alkaen Independent-sanomalehden. Jo vuonna 2009 hän oli hankkinut 75 % omistusosuuden Evening Standardista.


title: B-siipinen

text: B-siipinen (B-wing) on Kapinaliiton avaruusalus Tähtien sota -universumissa. B-siipinen suunniteltiin "Tähtien sota: Episodi VI – Jedin paluu" -elokuvaa varten. Se piti nähdä useassa kohtauksessa, mutta vaikean kuvattavuden takia se nähdään selvästi vain parissa kohtauksessa.


title: B-siipinen

text: B-siipinen on yksi kapinallisten raskaiten aseistettuja hävittäjiä. Aseistuksena sillä on yksi Gyrhil R-9X -laserkanuuna, kaksi Gyrhil 72 -tupla-autoblasteria, kolme ArMek SW-7a -ionikanuunaa ja kaksi Krupx MG9 -protonitorpedoheitintä (joissa kummassakin 6 torpedoa).


title: B-siipinen

text: Alus on amiraali Gial Ackbarin ja apuna olleiden taitavien Verpine-alusrakentajien suunnittelema. Radikaalin suunnittelun ja suuren asemäärän takia B-siipistä on vaikea hallita, vain taitavimmat lentäjät voivat ohjata alusta. Taitavimmat B-siipipilotit ovat sullustlaisia, mukaan lukien Nien Nunb. B-siipisillä oli iso rooli Endorin taistelussa ja Coruscantin valtaamisessa.


title: B-siipinen

text: Endorin taistelun jälkeen B-siipisestä tehtiin B-wing/E2 -malli, jossa on lentäjän lisäksi ampuja. Tämä helpottaa B-siipisen ohjausta.


title: Maailmankaikkeuden ikä

text: Maailmankaikkeuden ikä on alkuräjähdysteorian mukaan alkuräjähdyksen ja nykyhetken välillä kulunut aika. Nykyisen tietämyksen mukaan se on noin 13,82 miljardia vuotta eli 13,82 gigavuotta (Ga).


title: Maailmankaikkeuden ikä

text: NASA:n Wilkinson Microwave Anisotropy Probe (WMAP) -projektin aiempi arvio maailmankaikkeuden iäksi oli 13,7 miljardia vuotta.


title: Vihreä gorilla

text: Vihreä gorilla on Lapinlahden Lintujen järjestyksessään kolmas albumi. Se julkaistiin vuonna 1987. Kappaleista "Tavallinen jörndonner" ja "Heti mulle kaikki tänne nyt" on julkaistu musiikkivideot.


title: Vihreä gorilla

text: Albumi oli ensimmäinen yhtyeen julkaisu pitkäaikaisen rumpalin Hannu "Hande" Lemolan kanssa. Albumin sävellyksissä on havaittavissa jonkin verran progressiivisia vaikutteita, mutta se on kuitenkin pääosin melko perinteistä huumorimusiikkia. Toisin kuin yhtyeen aiemmilla albumeilla, mukana ei ole ollenkaan kitaraa, vaan vain sessiobasisti Pekka Pohjola. Monet kappaleet, kuten "Raakaa lihaa" rakentuvatkin vahvasti rumpujen ja basson yhteissoitolle. "Vihreä gorilla" on Lapinlahden Linnuille poikkeuksellinen kappale, sillä sen säestys koostuu lähes yksinomaan rummuista ja yhtyeen a cappella -tyyppisestä ääntelystä.


title: Vihreä gorilla

text: "Vihreän gorillan" miksausvaiheessa Lapinlahden Lintujen perustajajäsen ja pianisti Ari "Arvid" Kettunen jätti yhtyeen, koska tunsi antaneensa sille kaiken mitä hänellä oli annettavanaan. Myöhemmin Kettunen tosin osallistui vielä Lauluja Nuppilasta -albumin tekoon, esittäen sillä sävellyksensä "Patja-apina". "Vihreä gorilla" oli ilmestyessään monille faneille pettymys, ja yhtye itsekään ei ollut lopputulokseen täysin tyytyväinen. Esimerkiksi "Tuula tulee" -kappaleen sanoittaja Heikki "Hiski" Salomaa totesi myöhemmin sen olevan sanoituksellisesti epäonnistunut ja toimivan ainoastaan Pekka "Peku" Hedkrokin sävellyksen ansiosta. Kappale "Tupakanmittainen muisto" taas tehtiin samalla kun albumia jo viimeisteltiin.


title: Vihreä gorilla

text:
Yhtyeen trumpetisti Matti Jaaranen oli albumin äänitysvaiheessa matkoilla. Niinpä myös albumin tekijätietoihin on merkitty "MATTI JAARANEN, matkoilla".
Lisäksi kaikki yhtyeen jäsenet soittivat albumilla erilaisia omalaatuisia perkussioita, kuten höyläämättömiä lankunpätkiä.


title: Vihreä gorilla

text: Sessiobasistina albumilla on Pekka Pohjola. Tuottajana toimi Pedro Hietanen ja äänityksen hoiti Risto Hemmi.


title: Ørsted-mitali

text: Ørsted-mitali on American Association of Physics Teachers -järjestön vuosittain myöntämä mitali. Mitali myönnettiin ensi kerran vuonna 1936 ja se myönnetään henkilölle, joka on saanut aikaan merkittäviä saavutuksia fysiikan opettamisessa. Mitali on nimetty Hans Christian Ørstedin mukaan.


title: Ørsted-mitali

text:
1936 – William Suddards Franklin
1937 – Edward Herbert Hall
1938 – Alexander Wilmer Duff
1939 – Benjamin Harrison Brown
1940 – Robert Andrews Millikan
1941 – Henry Crew
1942 – "Ei myönnetty"
1943 – George Walter Stewart
1944 – Roland Roy Tileston
1945 – Homer Levi Dodge
1946 – Ray Lee Edwards
1947 – Duane Roller
1948 – William Harley Barber
1949 – Arnold Sommerfeld
1950 – Orrin Smith


title: Ørsted-mitali

text:
1951 – John Hornbeck
1952 – Ansel Knowlton
1953 – Richard Sutton
1954 – Clifford Wall
1955 – Vernet Eaton
1956 – George Uhlenbeck
1957 – Mark Zemansky
1958 – J. William Buchta
1959 – Paul Kirkpatrick
1960 – Robert Pohl
1961 – Jerrold Zacharias
1962 – Francis Sears
1963 – Francis Friedman
1964 – Walter Christian Michels
1965 – Philip Morrison
1966 – Leonard Schiff
1967 – Edward Purcell
1968 – Harvey White
1969 – Eric Rogers
1970 – Edwin Kemble


title: Ørsted-mitali

text:
1971 – Uri Haber-Schaim
1972 – Richard Feynman
1973 – Arnold Arons
1974 – Melba Phillips
1975 – Robert Resnick
1976 – Victor Weisskopf
1977 – H. Richard Crane
1978 – Wallace Hilton
1979 – Charles Kittel ja Paul E. Klopsteg
1980 – Gerald Holton
1981 – Robert Karplus
1982 – Isidor Isaac Rabi
1983 – John Wheeler
1984 – Frank Oppenheimer
1985 – Sam Treiman
1986 – Stanley S. Ballard
1987 – Clifford E. Swartz
1988 – Norman F. Ramsey
1989 – Anthony P. French
1990 – Carl E. Sagan


title: Ørsted-mitali

text:
1991 – Freeman Dyson
1992 – Eugen Merzbacher
1993 – Hans Bethe
1994 – E. Leonard Jossem
1995 – Robert Beck Clark
1996 – Donald Holcomb
1997 – Daniel Kleppner
1998 – Edwin Taylor
1999 – David Goodstein
2000 – John King
2001 – Lillian McDermott
2002 – David Hestenes
2003 – Edward Kolb
2004 – Lawrence Krauss
2005 – Eugene Commins
2006 – Kenneth Ford
2007 – Carl Wieman
2008 – Mildred S. Dresselhaus
2009 – George Smoot
2010 – "Ei myönnetty"


title: Eleanor Rigby

text: ”Eleanor Rigby” on The Beatles -yhtyeen laulu, jonka on säveltänyt Paul McCartney ja sovittanut osittain George Martin. Laulu julkaistiin ensi kerran vuonna 1966 ilmestyneellä albumilla "Revolver" sekä samanaikaisesti ilmestyneellä singlellä "Yellow Submarine". Eleanor Rigby on yksi Beatlesin omaperäisimmistä lauluista. Sen tunnusomainen piirre on George Martinin tekemä sovitus kahdeksalle jousisoittimelle. Vanhuuden yksinäisyydestä kertovine sanoituksineen laulu edustaa Beatlesin murrosvaihetta, joilloin yhtye oli muuttumassa perinteisestä popyhtyeestä kohti vakavampaa ja kokeilevampaa studioyhtyettä.


title: Eleanor Rigby

text: Laulu on nimetty Eleanor Bron -nimisen näyttelijättären mukaan, joka esiintyi Beatlesin Help!-elokuvassa. Rigby taas on poimittu Bristolissa sijaitsevan liikkeen nimestä "Rigby & Evens Ltd, Wine & Spirit Shippers". Kuitenkin 1980-luvulla huomattiin, että liverpoolilaisella hautausmaalla, jossa John ja Paul olivat nuorena oleilleet, oli Eleanor Rigby -nimisen henkilön hauta, jonka läheisyydessä oli toisessa hautakivessä nimi McKenzie. McCartney totesi asiasta että nimet olivat varmaankin alitajuisesti syöpyneet heidän mieliinsä.


title: Eleanor Rigby

text: Beatlesit viimeistelivät laulun sanat yhdessä John Lennonin Kenwoodin kodissa yhdessä ystävänsä Pete Shottonin kanssa, jonka idea oli laittaa viimeiseen säkeistöön McKenzie toimittamaan Eleanor Rigbyn hautajaisia.


title: Eleanor Rigby

text: Eleanor Rigby sai ilmestymisvuonnaan 1966 arvostetun Grammy-palkinnon. Joissakin musiikkialan hakuteoksissa laulu rinnastetaan klassisiin taidelauluihin (lied). Vuonna 1994 se listattiin Rolling Stone Magazinessa kaikkien aikojen 137. parhaaksi lauluksi. Siitä on tehty lukemattomia eri sovituksia ja versioita. Suomeksi sen levytti Topmost.


title: Eleanor Rigby

text: Instrumentaaliversio kappaleesta löytyy Beatles-albumilta Anthology 2.


title: Tähdet kertovat (albumi)

text: Tähdet kertovat on Lapinlahden Lintujen järjestyksessään kuudes studioalbumi. Se julkaistiin vuonna 1990.


title: Tähdet kertovat (albumi)

text: Levyn kappaleista "Sedät jaksaa heilua", "Hellä Ulla", "Ruma", "Aimon virsi", "Vihtaasi on kustu" sekä "Fantastista" on esitetty musiikkivideot sketsisarjoissa "Seitsemän kuolemansyntiä" ja "Maailman kahdeksan ihmettä". Varsinkin "Fantastista"-kappaleen musiikkivideo- ja albumiversio eroavat toisistaan huomattavasti.


title: Tähdet kertovat (albumi)

text: Tähdet kertovat on yksi yhtyeen merkittävimmistä ja tunnetuimmista, ja monet fanit pitävät sitä yhtenä parhaista Lapinlahden Lintujen albumeista. Myös Lapinlahden Lintujen kosketinsoittaja-laulaja Pekka Hedkrok on todennut että levyllä yhtye oli hyvässä vireessä. Hänen mukaansa levyllä oli aiempia julkaisuja enemmän "raivoa ja nostetta".


title: Tähdet kertovat (albumi)

text: "Sedät jaksaa heilua" -kappale kohosi aikoinaan hitiksi ja tunnetaan edelleen Lapinlahden Lintujen tunnuskappaleena. Lapinlahden Lintujen historiikin toimittanut Jukka Lyytinen mainitsee levyn parhaana kappaleena "Aimon virren". Tapio Liinojan mukaan kappale kertoi hänen lapsuudenaikaisesta tuttavastaan Aimosta, johon kappale ja siitä tehty musiikkivideo tuttujen keskuudessa nopeasti yhdistettiinkin. Albumilla yhtye esiintyi kaikkein klassisimmassa kokoonpanossaan, mutta jo levyn julkistamisvaiheessa Markku Toikka oli lähtenyt yhtyeestä, ja albumin julkaisemisen jälkeen yhtyeen kokoonpano hajosi muutamassa vuodessa.


title: Tähdet kertovat (albumi)

text: Viikate on tehnyt "Aimon virrestä" coverin levylleen Valkea ja kuulas.


title: Tähdet kertovat (albumi)

text:
Tyylillisesti Tähdet kertovat sijoittui välivaiheeseen Lapinlahden Lintujen 1980-luvulla päällimmäisenä olleen perinteisen huumorimusiikkisuuntauksen ja 1990-luvulla alkaneen rock-suuntauksen (jota erityisesti vuoden 1992 ilmestynyt Grrr! edusti) välille. Tähdet kertovat oli myös ensimmäinen Lapinlahden Lintujen albumi, jolla esiintyi yhtyeen ensimmäinen vakituinen kitaristi Puka Oinonen.
Albumin tuotti Pedro Hietanen ja äänitti sekä miksasi Make Törrönen. Osan miksauksesta teki Risto Hemmi ja sen masteroi Pauli Saastamoinen.


title: Lokki kivellä

text: Lokki kivellä on Jussi Raittisen ja Eero Luparin yhteinen studioäänite, joka ilmestyi 1971. Levy julkaistiin cd-versiona huhtikuussa 2012. Albumin kappaleiden sanat ovat kaksimielisiä sananmuunnoksia.


title: Tim Johnson

text: Timothy Peter "Tim" Johnson (s. 28. joulukuuta 1946) on yhdysvaltalainen lakimies ja demokraattisen puolueen poliitikko. Hän on edustanut Etelä-Dakotaa Yhdysvaltain edustajainhuoneessa vuosina 1987–1997 ja senaatissa 7. tammikuuta 1997 alkaen.


title: Tim Johnson

text: Johnson syntyi Cantonissa, Etelä-Dakotassa Ruth Jorinda Ljostveitin ja Vandel Charles Johnsonin pojaksi. Hän kasvoi Vermillionissa ja valmistui Etelä-Dakotan yliopistosta, jonka lisäksi hän on suorittanut täydentäviä opintoja Michigan State Universityssä.


title: Tim Johnson

text: Johnson istui vuosina 1979–1982 Etelä-Dakotan edustajainhuoneessa ja vuosina 1983–1986 Etelä-Dakotan senaatissa. Hänellä on sosiaalityöntekijävaimo Barbara ja kolme lasta: Brooks, Brendan ja Kelsey.


title: Tim Johnson

text: Johnson on kärsinyt vakavista terveysongelmista. Hän toipui vuonna 2004 eturauhassyövästä. 13. joulukuuta 2006 hänen aivoissaan kehittyi kesken radiohaastattelun vuoto synnynnäisen arteriovenoosin malformaation johdosta. Leikkaus onnistui, ja Johnson on tehnyt paluuta arkirutiineihin. Hän sai kuntoutuksena mm. liikunta- ja puheterapiaa.


title: Tim Johnson

text: Maaliskuussa 2013 Johnson ilmoitti, ettei asetu ehdolle enää vuoden 2014 senaatinvaaleissa.


title: Kronprinsen

text: Kronprinsen on tornitalo Malmössä, Ruotsin kolmanneksi suurimmassa kaupungissa. Se sijaitsee Malmön läntisessä sisäkaupungissa. Rakennus yltää 82 metrin korkeuteen, ja se on 27-kerroksinen. Sen rakentaminen aloitettiin 1960-luvun alussa, ja se valmistui vuonna 1964. Suunnittelusta vastasi arkkitehtitoimisto Hultin & Lundquist Arkitekter AB. Kronprinsen oli Turning Torson valmistumiseen saakka Ruotsin korkein asuinrakennus.


title: John Thune

text: John Randolph Thune (s. 7. tammikuuta 1961 Pierre, Etelä-Dakota) on yhdysvaltalainen republikaanipoliitikko. Hän on edustanut Etelä-Dakotaa Yhdysvaltain edustajainhuoneessa vuosina 1997–2003 ja senaatissa 3. tammikuuta 2005 alkaen. Hänen nykyiten kautensa senaatissa päättyy tammikuussa 2023.


title: John Thune

text: Thune oli ensimmäisen kerran ehdolla senaattiin jo vuonna 2002. Senaatinvaalien vuoksi Thune ei hakenut samaan aikaan valittuun Etelä-Dakotan kuvernöörin virkaan, johon hänet oltaisiin hyvin todennäköisesti valittu. Thune hävisi vaaleissa Tim Johnsonille ainoastaan 524 äänellä (0,15 %:n ero). Hän asettui kuitenkin uudelleen ehdolle ja voitti Tom Daschlen 2. marraskuuta 2004 4 508 äänellä (sai 50,5 % äänistä).


title: John Thune

text: Thune on avoimesti kannattanut homoliittojen kieltämistä Yhdysvaltain perustuslaissa.


title: Suur-Ii

text: Suur-Ii on viimeistään vuonna 1477 itsenäiseksi seurakunnaksi eli kirkkopitäjäksi ja vuonna 1445 hallintopitäjäksi tulleen, Pohjois-Pohjanmaalla sijaitsevan Iin pitäjän aiemmasta alueesta historiantutkimuksessa käytetty nimitys.


title: Suur-Ii

text: Seuraavat nykyiset Suomen kunnat ja takaisin Iihin liitetty Kuivaniemi olivat osana historiantutkimuksessa Suur-Iiksi nimitettyä Iin pitäjää (suluissa omaksi kunnaksi muodostumisvuosi tai kun nykyistä kuntaa vastaava itsenäinen seurakunta on muodostunut):


title: Lockarpin kirkko

text: Lockarpin kirkko () on kirkkorakennus Lockarpissa, Ruotsin kolmanneksi suurimmassa kunnassa Malmössä. Nykyisen kirkon perustamisajankohta on epäselvä, mutta se on ollut kuitenkin olemassa jo keskiajalla ja osa perustuksista on todennäköisesti 1200-luvulta. Kirkko uudistettiin kokonaan vuosina 1885-1886 arkkitehti William Kleinin suunnitelmien mukaan, jotka olivat arkkitehti Ernst Jacobssonin muokkaamat. Kirkon alttari on peräisin vuodelta 1706 ja saarnatuoli vuodelta 1589.


title: Anthony Le Tallec

text: Anthony Le Tallec (s. 3. lokakuuta 1984 Hennebont, Bretagne) on ranskalainen jalkapalloilija, joka pelaa Ranskan Ligue 1 -sarjan Valenciennesissa. Hän on pelipaikaltaan hyökkääjä tai hyökkäävää keskikenttäpelaajaa.


title: Anthony Le Tallec

text: Le Tallec saapui Liverpooliin vuonna 2001 yhdessä serkunsa Florent Sinama-Pongollen kanssa, kun he olivat tehneet vaikutuksen Gérard Houllieriin 17-vuotiaiden maailmanmestaruuskilpailuissa. Hän sai kuitenkin vähän peliaikaa seurassa ja oli lainalla Saint-Étiennessä, Sunderlandissä ja FC Sochaux'ssa.


title: Anthony Le Tallec

text: Lopulta vuonna 2007 hän jätti Liverpollin ja siirtyi Le Mansiin, jossa hän nousi takaisin ranskalaisen jalkapallomaailman tietoisuuteen kuuluen seuran avauskokoonpanoon. Kauden 2009/10 jälkeen Le Mans putosi Ligue 1:stä ja Le Tallec siirtyi nelivuotisella sopimuksella AJ Auxerreen. Hän edusti Auxerrea kaksi kautta pelaten 69 liigaottelua seuran paidassa. Syyskuun alussa 2012 Le Tallec siirtyi Valenciennesiin.


title: Bob Corker

text:
Robert Phillips ”Bob” Corker, Jr. (s. 24. elokuuta 1952 Orangeburg, Etelä-Carolina) on yhdysvaltalainen republikaanipoliitikko ja menestynyt liikemies. Hän toimi Chattanoogan pormestarina vuosina 2001–2005.
Corker pyrki Yhdysvaltain senaattiin epäonnistuneesti ensimmäistä kertaa vuonna 1994. Hän sai paikan Tennesseen edustajana 3. tammikuuta 2007. Hän jätti senaatin tammikuussa 2019.


title: Kosovo Polje

text: Kosovo Polje (serbiaksi Косово Поље, Kosovo Polje; albaniaksi Fushë Kosovë) on kunta Kosovossa. Se sijaitsee 8 kilometriä lounaaseen Pristinasta, Kosovon pääkaupungista. Kunnan väkiluku on noin 39 000 asukasta.


title: Kosovo Polje

text: Kosovo Polje tunnetaan myös taistelukenttänä ("polje" 'pelto, kenttä'). Alueen tasangoilla käytiin nimittäin vuonna 1389 kuuluisa Kosovo Poljen taistelu, jossa serbit ja turkkilaiset taistelivat keskenään turkkilaisten voittaessa. Kosovo Poljen taistelulla on tärkeä asema serbien identiteetille ja se on yksi suurimmista syistä, miksi Serbia niin kiivaasti vastustaa Kosovon itsenäisyyttä. Vuonna 1989 peräti yli miljoona serbiä osallistui Kosovo Poljen taisteluiden 600-vuotisjuhliin.


title: Kay Bailey Hutchison

text: Kathryn Ann ”Kay” Bailey Hutchison (s. 22. heinäkuuta 1943) on yhdysvaltalainen republikaanipoliitikko. Hän sai 14. kesäkuuta 1993 paikan Yhdysvaltain senaatissa Texasin edustajana, kun hänet valittiin kesken kauden tyhjäksi jääneeseen virkaan. Hutchison ei hakenut enää vuonna 2012 jatkokaudelle, ja hänen viimeinen kautensa senaatissa päättyi tammikuussa 2013.


title: Kay Bailey Hutchison

text: Hutchison syntyi Galvestonissa ja kasvoi La Marquessa, Texasissa. Hän valmistui Texasin yliopistosta Austinissa ja Texasin yliopiston School of Law’sta. Hän tuli vuonna 1972 valituksi Texasin edustajainhuoneeseen, jossa hän oli vuoteen 1976 saakka. 1982 Hutchison oli epäonnistuneesti ehdolla Yhdysvaltain edustajainhuoneeseen. Hän jätti politiikan hetkeksi sivuun ja menestyi liikealalla.


title: Kay Bailey Hutchison

text: Hutchison valittiin ensimmäiselle täydelle kaudelleen senaattiin vuonna 1994. Hän tuli valituksi uudelleen 2000 ja 2006; jo vuonna 2004 huhuttiin Hutchisonin aikeista asettua ehdolle Texasin kuvernööriksi, mutta 17. kesäkuuta 2005 hän ilmoitti hakevansa sen sijaan uutta kautta senaatissa.


title: Kay Bailey Hutchison

text: Hutchison on ollut vuodesta 1978 lähtien naimisissa entisen osavaltion edustajainhuoneen jäsenen Ray Hutchisonin kanssa. Pari otti vuonna 2001 kaksi adoptiolasta, ja Hutchisonilla on lisäksi kaksi aikuista tytärtä edellisestä avioliitosta. Hutchisonien pääasunto sijaitsee Dallasissa.


title: John Cornyn

text: John Cornyn III (s. 2. helmikuuta 1952 Houston, Texas) on yhdysvaltalainen lakimies ja republikaanipoliitikko, joka on edustanut Texasia Yhdysvaltain senaatissa 2. joulukuuta 2002 lähtien. Ennen valintaansa senaattiin hän toimi muun muassa kotiosavaltionsa korkeimman oikeuden jäsenenä vuosina 1990–1997 sekä sen oikeusministerinä vuosina 1999–2002.


title: Orrin Hatch

text: Orrin Grant Hatch (s. 22. maaliskuuta 1934 Pittsburgh, Pennsylvania) on yhdysvaltalainen republikaanipoliitikko. Hän edusti Utahia Yhdysvaltain senaatissa vuodesta 1977 vuoteen 2019. Hän on mormoni.


title: Robert Bennett (poliitikko)

text: Robert Foster ”Bob” Bennett (18. syyskuuta 1933 Salt Lake City, Utah – 4. toukokuuta 2016 Arlington, Virginia) oli yhdysvaltalainen republikaanipoliitikko. Hän edusti Utahia Yhdysvaltain senaatissa kolme kuusivuotiskautta, vuodesta 1993 vuoteen 2011. Häntä ennen myös hänen isänsä Wallace F. Bennett oli edustanut Utahia senaatissa, vuodesta 1951 vuoteen 1974. Ennen valintaansa senaattiin Robert Bennett työskenteli Franklin Quest -yrityksen toimitusjohtajana vuodesta 1984.


title: Neitsytlinna

text: Neitsytlinna on Lohjan 8. kaupunginosa, ja sijaitsee noin 1,5 kilometriä Lohjan keskustasta lounaaseen. Se on saanut nimensä maastonmuodoiltaan erikoiselta, moreenista muodostuneesta kumpareesta joka kohoaa selvästi ympäristöään korkeammalle. Kumpareen syntyyn ovat vaikuttaneet samat geologiset tapahtumat jääkauden aikana, jotka synnyttivät Lohjanharjun. Kukkulan laki on luonnonsuojelualue.


title: Neitsytlinna

text: Kaupunginosassa sijaitsee muun muassa Neitsytlinnan koulu.


title: Bernie Sanders

text:
Bernard ”Bernie” Sanders (s. 8. syyskuuta 1941 Brooklyn, New York) on yhdysvaltalainen poliitikko ja Vermontin osavaltion senaattori Yhdysvaltojen senaatissa. Hän on sitoutumaton edustaja. Sanders liittyi Demokraattiseen puolueeseen vuonna 2015 pyrkiäkseen puolueen presidenttiehdokkaaksi vuoden 2016 presidentinvaaleissa ja menestyi presidenttiehdokkuuskisassa aluksi hyvin mutta erosi puolueesta hävittyään ehdokkuuden Hillary Clintonille.
Sanders on edustanut Vermontia senaatissa 3. tammikuuta 2007 alkaen. Aiemmin hän toimi Burlingtonin kaupungin pormestarina 1981–1989 ja Yhdysvaltain edustajainhuoneen jäsenenä vuosina 1991–2007. Sanders on luonnehtinut itseään demokraattiseksi sosialistiksi. Uskonnoltaan Sanders on maallistunut juutalainen.


title: Bernie Sanders

text: Sanders syntyi puolanjuutalaisten vanhempien pojaksi Brooklynissä. Hän valmistui James Madison High Schoolista sekä Chicagon yliopistosta ja muutti vuonna 1964 Vermontiin. Ennen muuttoaan Vermontiin Sanders asui vuoden ajan Israelissa tehden vapaaehtoistyötä. Opiskellessaan Sanders toimi aktiivisesti kansalaisoikeusliikkeessä ja joutui muun muassa pidätetyksi vastustaessaan rotuerottelua yliopiston asuntolassa. Sanders oli mukana marssilla Washingtoniin työn ja vapauden puolesta, jolla Martin Luther King piti kuuluisan "I Have a Dream" -puheensa.


title: Bernie Sanders

text: Sanders elää avioliitossa Jane O’Mearan kanssa. Hänellä on edellisestä avioliitosta yksi poika, Levi Sanders.


title: Bernie Sanders

text: Sanders on profiloitunut Yhdysvaltojen politiikassa edistyksellisenä liberaalina ja on yksi maan vasemmistolaisimmista julkiseen virkaan valituista poliitikoista. Hän kannattaa pohjoismaiden mallin mukaisen hyvinvointivaltion luomista Yhdysvaltoihin. Hän on puhunut muun muassa julkisen terveydenhuollon, ilmaisen korkeakoulutuksen, $15 minimipalkan ja julkisesti rahoitetun äitiysvapaan puolesta. Rodullisten vähemmistöryhmien ohella Sanders on yksi seksuaali- ja sukupuolivähemmistöjen oikeuksien pitkäaikaisimpia puolustajia. Hän kannattaa homoavioliittojen sallimista liittovaltiotasolla, huumeiden vastaisen sodan lopettamista ja marihuanan dekriminalisointia (rangaistavuuden poistamista).


title: Bernie Sanders

text: Presidentinvaalikampanjassaan Sanders keskittyi ajamaan vaalirahoitusuudistusta, joka olisi tähdännyt julkisesti rahoitettuihin vaaleihin ja yksityisen vaalirahoituksen kieltämiseen. Oman presidentinvaalikampanjansa Sanders rahoitti enimmäkseen yksityisten pienlahjoitusten avulla ilman yritys- ja miljonäärilahjoituksista koostuvaa ns. "Super PAC" -komiteaa. Sandersin kampanjan keskimääräinen lahjoitus oli vain $27.


title: Bernie Sanders

text: Talouspoliittisesti Sanders kannattaa Franklin D. Rooseveltin New Deal -tyyppistä fiskaalista elvytystä, jonka tarkoitus on perusinfrastruktuuria korjaamalla luoda miljoonia uusia työpaikkoja. Sanders on erittäin kriittinen Wall Streetin arvopaperikauppaa kohtaan ja kannattaa muun muassa sääntelyn lisäämistä, suurten pankkien pilkkomista ja spekulaatioiden verottamista. Hän vastusti Glass-Steagall-lain kumoamista ja on vaatinut sen uudelleenkäyttöönottoa.


title: Bernie Sanders

text: Sanders on Yhdysvaltojen aggressiivisen ulkopolitiikan pitkäaikaisia kriitikkoja. Hän vastusti äänekkäästi Yhdysvaltojen hyökkäystä Irakiin vuonna 2003. Afganistanin sodan aloittamista Sanders tuki vuonna 2001, mutta muutti sittemmin mielensä ja vuonna 2008 äänesti sodan jatkamiseen tähtäävää lisäbudjettiehdotusta vastaan. Vuonna 2011 Sanders vastusti lisämaajoukkojen lähettämistä Afganistaniin pitäen sitä "erittäin huonona ajatuksena". Sanders tukee kahden valtion ratkaisua Israelin-Palestiinan konfliktiin.


title: Bernie Sanders

text: Sanders on vaatinut Yhdysvalloilta pikaisia toimia ihmisen aiheuttaman ilmastonmuutoksen estämiseksi, jota pitää ihmiskunnan suurimpana uhkana.


title: Bernie Sanders

text: Sanders suhtautuu myönteisesti Yhdysvaltain perustuslain toiseen lisäykseen, joka sallii kansalaisten kantaa mukanaan ampuma-aseita. Hän kuitenkin kannattaa aseita ostavien taustojen pakollista selvittämistä. Hän on vastustanut ehdotusta asettaa asetehtaat vastuuseen osallisuudesta ampuma-aserikoksiin.


title: Bernie Sanders

text:
Sanders luopui 12. heinäkuuta 2016 presidenttiehdokkuudestaan ja ilmoitti tukensa Hillary Clintonille.
Ennen kuin Clinton nimitettiin puolueen ehdokkaaksi, Wikileaks julkisti demokraattien ehdokasvalintakokouksen alla 22.7.2016 Demokraattisen puolueen Democratic National Committeen (DNC) tietoverkosta viedyt 27 000 viestiä ja asiakirjaa.
Sähköposteista selvisi että Demokraattisen puolueen johto toimi Sandersia vastaan ja pönkitti Clintonin ehdokkuutta toimien näin omia sääntöjään vastaan.
Jo aiemmin Politico oli paljastanut että puolueen alueelliseen toimintaan kerätyt varat oli siirretty pääasiassa DNC:lle ja Clintonin presidentinvaalikampanjaan.
Demokraattisen puolueen puhemies Debbie Wasserman Schultz joutui eroamaan paljastusten johdosta, samoin puolueen toimitusjohtaja Amy Dacey, talouspäällikkö Brad Marshall ja viestintäjohtaja Luis Miranda.


title: Bernie Sanders

text: Sanders piti itseään parempana ehdokkaana voittamaan republikaanisen puolueen ehdokas Donald Trump. Toukokuun puolivälin NBC Newsin ja Wall Street Journalin kyselyssä Sanders olisi voittanut Trumpin 15 prosenttiyksikön erolla, kun Hillary Clintonilla ja Trumpilla ero oli vain 3 prosenttiyksikköä. Fox Newsin kyselyn mukaan Sanders olisi voittanut Trumpin 4 prosenttiyksiköllä, mutta Clinton häviäisi tälle kolmella.


title: Bernie Sanders

text: Sanders erosi Demokraattisesta puolueesta heinäkuussa 2016 ja on jälleen sitoutumaton.


title: Jim Webb

text: James Henry ”Jim” Webb, Jr. (s. 9. helmikuuta 1946 St. Joseph, Missouri) on yhdysvaltalainen demokraattipoliitikko. Hän edusti Virginiaa Yhdysvaltain senaatissa tammikuusta 2007 tammikuuhun 2013. Vuoteen 2006 saakka Webb oli puoluekannaltaan republikaani, mutta vaihtoi sitten demokraatteihin.


title: Jim Webb

text: Webb on Vietnamin sodan veteraani ja toiminut muun muassa Yhdysvaltain laivastoministerinä vuosina 1987–1988.


title: Jim Webb

text: Heinäkuussa 2015 Webb asettui demokraattien esivaaliehdokkaaksi vuoden 2016 presidentinvaaleihin.


title: Jim Webb

text: Puolustusministeri James Mattisin erottua virastaan vuoden 2018 lopulla, Jim Webbin nimi on noussut vahvasti esiin spekulaatioissa presidentti Trumpin hallinnon uudesta puolustusministeristä.


title: Dramacydal

text: Dramacydal joka tunnettiin myös nimillä Thoro Headz ja Young Thugz, on rap-trio johon kuuluivat Yafeu "Young Hollywood" Fula (aka Yaki Kadafi), Katari "K-Dogg" Cox (aka K.Kastro) ja Malcom "Big Mal" Greenridge (aka E.D.I Mean). Ryhmä perustettiin sen jälkeen kun Kastro ja E.D.I. muuttivat Manhattanilta New Jerseyhyn ja tapasivat Kadafin. Lopulta he ottivat yhteyttä Kadafin lapsuudenystävään 2Paciin ja he pääsivät esiintymään kahdessa kappaleessa 2Pacin kolmannella soolo albumilla Me Against the World. Dramacydal vaihtoi lopulta nimeään Tha Outlawziksi jonka 2Pac perusti, ja johon otettiin lisää jäseniä.


title: Serranon perhe

text: Serranon perhe () on espanjalainen draama-komediasarja, jonka tuotti Globomedia. Sitä esitettiin Espanjan televisiossa Telecincolla kahdeksan tuotantokautta vuosina 2003–2008. Sarja kuvattiin Villaviciosa de Odónin kunnassa Madridin lounaispuolella.


title: Serranon perhe

text: "Serranon perheellä" oli Espanjassa keskimäärin hieman alle viisi miljoona katsojaa. Vuonna 2004 se oli 38,4 prosentin osuudellaan ja 6 891 000 keskimääräisellä katsojallaan vuoden katsotuin televisio-ohjelma. Katsotuin yksittäinen jakso oli 1. huhtikuuta 2004 esitetty kolmannen tuotantokauden ”Melkein pyhä mies” (”Los puentes de Burundi”), jota seurasi 8 191 000 katsojaa. Sarja on palkittu Onda-palkinnolla ja näyttelijä Antonio Resines (Diego Serrano) roolisuorituksestaan ATV-, Fotograma de Plata- ja Zapping-palkinnoilla.


title: Serranon perhe

text: Diego Serrano, leski ja kolmen pojan yksinhuoltajaisä, menee naimisiin nuoruudenrakkautensa Lucía Capdevilan kanssa, jolla on entisestä liitosta kaksi tytärtä. Lucía tyttärineen muuttaa Serranon taloon, ja sarja seuraa uusperheen ja heidän ystäviensä jokapäiväistä elämää. Pääosa sarjan tapahtumista sijoittuu Serranon kotitaloon, Serranon veljesten tavernaan ja Garcilason kouluun kuvitteellisessa Santa Justan kaupunginosassa Manzanaresin rantamilla Madridissa. Myöhemmin Diego jää uudelleen leskeksi Lucían menehtyessä auto-onnettomuudessa. Tämän jälkeen hän huolehtii yksin heidän lapsistaan. Diego löytää kuitenkin uuden rakkauden, Celian, mutta kaikki ei suju ongelmitta.


title: Serranon perhe

text: Sarjan tunnuskappaleen ”1 más 1 son 7” (1 + 1 = 7) esittää Marcos Serranoa näyttelevä Fran Perea. Kappale nousi listaykköseksi Espanjassa vuonna 2003, ja saman vuoden lokakuussa julkaistiin Perean debyyttialbumi. Myös muita Perean kappaleita kuullaan sarjassa Marcosin roolihahmon esittäminä. Jaksojen lopussa ovat soineet muun muassa ”Punto y aparte”, ”Entonces”, ”Besame”, ”Ke te pires” ja ”Pa’ quererte un poquito mas”.


title: Serranon perhe

text: El Sueño de Morfeo -yhtye sai nostetta uralleen esiinnyttyään sarjassa. Sarjasta sai alkunsa myös Santa Justa Klan, jonka muodostavat näyttelijät Natalia Sánchez (Mariá Teresá, Teté), Víctor Elías (Guillermo, Guille), Adrián Rodríguez (David, DVD) ja Andrés de la Cruz (José María, Boliche, Boltsi).


title: Serranon perhe

text: El Sueño de Morfeon kappaleita ”Un túnel entre tú y yo”, ”Nunca volverá”, ”Busco un sueño”, ”Esta soy yo” ja ”Ojos de cielo” on myös kuultu sarjassa.


title: Serranon perhe

text: Alkuperäistä "Serranon perhettä" on esitetty Espanjan lisäksi ainakin Uruguayssa, Suomessa, Ranskassa, Chilessä, Meksikossa, Malesiassa, Serbiassa sekä Kosovossa. Suomessa sarja päättyi 19. elokuuta 2009.


title: Serranon perhe

text: Suomessa Yleisradio otti sarjan ohjelmistoonsa kesällä 2007 ja näytti sarjaa arkiaamuisin TV1-kanavalla yhteensä 65 jaksoa. Sarjaa seurasi päivittäin noin 300 000 katsojaa. Suuren suosion myötä Yleisradio ilmoitti, että jo lähetetyt jaksot uusitaan 8. syyskuuta 2007 alkaen. Uudet jaksot alkoivat 2. kesäkuuta 2008 jaksosta 66 lähtien ja jatkuivat aina elokuun 21. päivään ja 124. jaksoon saakka. Kesän 2008 jaksot nähtiin uusintana 20. syyskuuta 2008 alkaen. Sarjan loput jaksot (125–147) esitettiin 2. kesäkuuta alkaen kesällä 2009 tiistaisin ja keskiviikkoisin klo 18.30. Jaksojen uusinnat olivat seuraavana aamuna kello 9.30. Alkaen 22. heinäkuuta 2009 Serranon perhettä näytettiin vain keskiviikkoisin klo 18.30 ja uusinta seuraavana aamuna klo 9.30. Sarja päättyi Suomessa 19. elokuuta 2009. Sarja näytettiin uusintana yleisön toiveesta Yle Areenassa 1. heinäkuuta – 31. joulukuuta 2013.


title: Serranon perhe

text: "Serranon perheen" formaattiin perustuvia sarjoja on tehty Italiassa ("I Cesaroni"), Portugalissa ("Os Serranos"), Tšekissä ("Horákovi"), Kreikassa (Ευτυχισμένοι μαζί, "Evtihismenoi mazi") ja Turkissa ("İlk Aşkım"). Myös yhdysvaltalainen NBC-kanava on ostanut oikeudet sarjan formaattiin.


title: Serranon perhe

text: Warner on julkaissut sarjaa Suomessa dvd:nä. Levyt sisältävät ainoastaan kunkin kauden jaksot, eikä niissä ole lisämateriaalia. Tekstityksenä on saatavana vain suomi (sillä se on poltettu kuvaan). Dvd:nä ovat ilmestyneet kaikki kaudet 1–8 (jaksot 1–147), ja dvd:n hinta vaihtelee kaupoittain. Serranon perheestä on julkaistu 2.11.2012 "Serranon perhe, vol 1 (21-DVD, kaudet 1–4)" -kokoelma. Jatkoa se sai 25. lokakuuta 2013, kun julkaistiin "Serranon perhe, vol 2 (22-DVD, kaudet 5–8)" -kokoelma.


title: Patty Murray

text: Patricia Lynn ”Patty” Murray (o.s. Johns, s. 11. lokakuuta 1950 Seattle, Washington) on yhdysvaltalainen demokraattipoliitikko. Hän on istunut Washingtonin osavaltion senaatissa vuosina 1989–1992 ja sittemmin Washingtonin edustajana Yhdysvaltain senaatissa 3. tammikuuta 1993 alkaen.


title: Patty Murray

text: Murraylla ja hänen miehellään Rob Murraylla on lapset Randy ja Sara.


title: Maria Cantwell

text: Maria E. Cantwell (s. 13. lokakuuta 1958 Indianapolis, Indiana) on yhdysvaltalainen demokraattipoliitikko. Hän on edustanut Washingtonia Yhdysvaltain senaatissa 3. tammikuuta 2001 alkaen. Vuosina 1993–1995 hän oli Yhdysvaltain edustajainhuoneen jäsen.


title: Maria Cantwell

text: Cantwell on valmistunut Ohiosta Miamin yliopistosta 1980 ja täydentänyt sen jälkeen opintojaan Luxemburgissa "Miami University European Centerissä". Hän työskenteli tämän jälkeen PR-konsulttina. Vuosina 1987–1993 hän oli Washingtonin osavaltioparlamentin jäsen. Vuonna 1993 hän tuli ensimmäisen kerran valituksi Yhdysvaltain edustajainhuoneeseen. Vuoden 1995 vaaleissa hän menetti paikkansa, mutta sai vuoden 2000 vaaleissa Washingtonin osavaltiosta paikan Yhdysvaltain senaatissa. Tämän paikan hän on pystynyt uusimaan vuosina 2006 ja 2012.


Buzz Lightyear Avaruusranger: Seikkailu alkaa () on "Toy Story" -elokuvan Buzz Lightyear -hahmon pohjalta tehty vuonna 2000 valmistunut piirrosanimaatioelokuva. Elokuva ei tullut elokuvateattereihin, vaan se julkaistiin suoraan VHS- ja DVD-muodoissa.


title: Buzz Lightyear Avaruusranger: Seikkailu alkaa

text: Piirroselokuva kertoo Buzz Lightyear -avaruusrangerin seikkailuista ja taisteluista pahaa keisari Zurgia vastaan.


text: Listassa vain pieni osa ääninäyttelijöistä.


title: Jay Rockefeller

text: John Davison "Jay" Rockefeller IV (s. 18. kesäkuuta 1937) on yhdysvaltalainen demokraattisen puolueen poliitikko. Hän on toiminut aiemmin Länsi-Virginian kuvernöörinä vuosina 1977–1985.


title: Jay Rockefeller

text: Rockefeller aloitti 1966 Länsi-Virginian edustajainhuoneessa ja 3. tammikuuta 1985 Länsi-Virginian edustajana Yhdysvaltain senaatissa, jonka jäsen hän oli 3. tammikuuta 2015 saakka.


title: Jay Rockefeller

text: Rockefeller on liikemies John D. Rockefellerin pojanpojanpoika ja siten sukua Rhode Islandin senaattori Nelson W. Aldrichille, pankkiiri David Rockefellerille, Arkansasin kuvernööri Winthrop Rockefellerille, entiselle varapresidentti Nelson A. Rockefellerille sekä entisen Illinoisin senaattori Charles H. Percyin vävy ja Arkansasin varakuvernöörin Winthrop Paul Rockefellerin serkku. Jay Rockefeller edustaa kuitenkin demokraatteja, sukunsa perinteiden vastaisesti.


title: Nerja

text: Nerja on kunta Etelä-Espanjassa. Se kuuluu Andalusian itsehallintoalueeseen. Noin 21 000 asukkaan Nerja sijaitsee 50 kilometriä Málagasta itään Costa del Solin alueella. Maatalous tuottaa mm. oliiveja, avokadoja ja mangoja.


title: Nerja

text:
Nimi Nerja tulee maurilaisesta sanasta "naricha", joka tarkoittaa runsasta ja kosteaa kevättä. Alue onkin rehevää ja hedelmällistä.
Maanviljely- ja kalastajakylää alettiin luoda lomakeskukseksi 1960-luvulla. Tarkkaa rakennuskaavaa mukaillen siitä tehtiin profiililtaan matala. Alueelle ei ole rakennettu korkeita hotelleja.


title: Nerja

text: Nerjassa on Euroopan suurimpiin kuuluva tippukiviluola, joka on paikkakunnan merkittävin ja Espanjan merkittävimpiin kuuluva nähtävyys. Luolasta on löydetty luolamaalauksia paleoliittiselta kaudelta ja myös varhaisemmilta kausilta olevia muinaisjäänteitä.


title: Suomalaisen rannikkotykistön kalusto (talvi- ja jatkosota)

text: Suomalaisen rannikkotykistön kalusto talvi- ja jatkosodan aikana koostui pääasiallisesti venäläisten vetäytyessään (Suomen itsenäistymisen jälkeen vuonna 1917) jättämästä kalustosta, jonka poissiirtämiseen ei jäänyt aikaa tai sitä ei ollut mahdollista siirtää kuljetusvaikeuksien vuoksi.


title: Charlie Quintana

text: Charlie "Chalo" Quintana (29. tammikuuta 1962 – 13. maaliskuuta 2018) oli yhdysvaltalaisen punkrock-yhtye Social Distortionin rumpali. Hän liittyi yhtyeeseen vuonna 2000. Hän oli mukana yhtyeen kuudennella, pitkään odotetulla albumilla "Sex, Love and Rock 'n' Roll" (2004), samoin seuraavalla vuonna 2008 ilmestyväksi suunnitellulla albumilla. Ennen Social Distortionia hän on soittanut monissa yhtyeissä ja ollut mukana Joan Osbornen ja Bob Dylanin kiertueilla.


title: Waimangun geysir

text: Waimangun geysir sijaitsi lähellä Rotoruaa, Uudessa-Seelannissa. Se oli toiminnassa ollessaan maailman voimakkain geysir. Sen kerrottiin purkautuessaan suihkuttaneen vettä jopa 500 metrin korkeuteen. Geysir lakkasi toimimasta vuonna 1904 maanvyöryn muutettua pohjaveden virtausta.


title: Waimangun geysir

text: Waimangun geysir on suurin tunnettu geysir maailmassa. Se oli aktiivinen vuodesta 1900 vuoteen 1904. Geysirin purkauksissa lensi usein veden lisäksi kiviä ja mutaa. Maoriksi Waimangu viittaakin mustaan veteen. Purkaukset ylsivät usein 150 metrin korkeuteen ja silloin tällöin suurissa purkauksissa vettä syöksyi jopa 460 metrin korkeuteen. Suurin nykyisin aktiivinen geysir Steamboat Yhdysvalloissa purkautuu noin 100 metrin korkeuteen.


title: Waimangun geysir

text: Geysir alkoi nopeasti houkutella paikalle turisteja. Vuosien 1902–1903 talvella turisteille rakennettiin paikalle majoitusta. Geysirin aktiivisuus lisääntyi vuoden 1903 aikana, mikä veti paikalle entistä enemmän kävijöitä. Samana vuonna 30. elokuuta Joseph Warbrick, entinen rugbymaajoukkueen pelaaja, oli johtamassa oppaana joukkoa turisteja. Matkalla geysir purkautui yllättäen voimakkaasti, minkä takia Warbrick ja kolme turistia menehtyivät.


title: Burundin sisällissota

text: Burundin sisällissota oli Burundissa, Afrikassa käyty pitkäaikainen sisällissota, joka käytiin vuosina 1993–2006. Ennen sotaa maassa oli tehty useita vallankaappauksia ja mittavia kapinoita. Sodan aikana valtio koki mittavia menetyksiä ja useita maan valtiopäämiehiä ja poliitikkoja surmattiin. Rauhansopimus kirjoitettiin vuonna 2006, tosin epävarmuus maan sisäpolitiikassa vallitsee yhä.


title: Maria Järvenhelmi

text: Maria Järvenhelmi (alk. Maria Vähälä, s. 14. kesäkuuta 1975) on suomalainen näyttelijä. Hänet tunnetaan parhaiten esimerkiksi elokuvarooleista "Bad Luck Loven" Inkana ja "Rölli ja metsänhenki" -elokuvan Milli Menninkäisenä. Hän on valmistunut Teatterikorkeakoulusta. Hän vaihtoi sukunimensä valmistuttuaan näyttelijäksi, sillä halusi pitkällä sukunimellä erottua elokuvien lopputeksteissä. Järvenhelmi oli mukana Nelosen "Stage"-ohjelman yhtenä tähtivalmentajana. Järvenhelmen luotsaama kuoro putosi toisena.


title: Maria Järvenhelmi

text: Maria Järvenhelmi esiintyy myös rap-artistina taiteilijanimellä Meno-Anu Notkea Rotta -yhtyeessä.


title: Maria Järvenhelmi

text: Järvenhelmen äiti on entinen diplomaatti ja elokuva-alan vaikuttaja Kirsi Tykkyläinen. Järvenhelmi meni naimisiin muusikko Valo Lankisen kanssa helmikuussa 2015, ja he jättivät eroanomuksen tammikuussa 2016. Järvenhelmi asuu Katajanokalla Helsingissä.


title: Petteri Salminen

text: Pekka "Petteri" Salminen (28. huhtikuuta 1955, Ruovesi – 14. kesäkuuta 1985, Kangasala) oli suomalainen muusikko. Salminen toimi Juice Leskisen Juice- ja Juice Leskinen Slam -yhtyeiden kitaristina 1970-luvulla. Salminen opiskeli Sibelius-Akatemiassa. Hän oli myös pianisti.


title: Petteri Salminen

text: Salminen asui Ruoveden Kekkosen kylässä. Hän aloitti kitaransoiton blues-pohjalta 1969–1970. Kitaransoittotekniikan alkeet hänelle opetti veli Jukka Salminen, jolla oli sähkökitara- ja vahvistinkalustoa ja merkittävä levykokoelma. Petteri Salminen kehitti tyylinsä ja soundinsa lähes valmiiksi jo 1970-luvun alussa ollessaan 15–17-vuotias koulupoika. Hän on ollut merkittävä esikuva monille kitaristeille ja soittonsa kautta taustavaikuttaja suomalaisessa kevyessä musiikissa, erityisesti suomirockin kehittymisen alussa. Eräs Salmisen kitaransoiton oppilaista oli Jari Yliaho. Salminen oli kitaransoiton ohella klassisen musiikin ammattilainen ja toimi myös pianonsoiton opettajana (pianodiplomi Sibelius-Akatemiasta 1982).


title: Petteri Salminen

text: Esikuvinaan Salminen mainitsi kuuntelevansa paljon seuraavia: Mike Bloomfield, Jeff Beck, Johnny ja Edgar Winter, Jimmy Page, Eric Clapton, Peter Green & Jeremy Spencer (Fleetwood Mac), Jukka Tolonen.


title: Petteri Salminen

text: Salminen oli tyylitaituri, joka ei käyttänyt kitaransoitossaan efektipedaaleja. Hänen luultavasti tunnetuin kitarasoolonsa on Juice Leskisen "Syksyn sävelessä" (1975). Juice Leskisen kappaleessa "3.30" (1975) hän soittaa kitarasoolon käyttäen plektrana 50 pennin kolikkoa.


title: Petteri Salminen

text: Petteri Salminen suoritti siviilipalveluksen Huutijärven B-sairaalan musiikkiterapeuttina.


title: Petteri Salminen

text: Hän kuoli keuhkosyöpään kesällä 1985 Pikonlinnan sairaalassa vain 30-vuotiaana.